Ο ''ΠΑΝ'' ΦΥΣΙΟΛΑΤΡΙΚΟΣ ΟΜΙΛΟΣ ΒΟΛΟΥ: ΧΑΝΙΑ- ΤΣΑΓΚΑΡΑΔΑ- περιγραφή σηματοδοτημένου μονοπατιού\nΧΑΝΙΑ- ΤΣΑΓΚΑΡΑΔΑ- περιγραφή σηματοδοτημένου μονοπατιού\nΗ πορεία αρχίζει από το ύψος του χιονοδρομικού κέντρου, εκεί που τελειώνει και το πλακόστρωτο δρομάκι, μετά το ξενοδοχείο και αρχίζει ο κεντρικός χωματόδρομος προς τις πίστες.\nΕκεί στα δεξιά του χωματόδρομου πριν από την πρώτη πίστα θα δείτε την πληροφοριακή πινακίδα.\nΑκολουθούμε το χωματόδρομο, περνάμε την πρώτη, δεύτερη πίστα και φτάνουμε μετά από περίπου 300μ. στην τελευταία, τρίτη πίστα. Εκεί στα αριστερά μας θα βρούμε τη δεύτερη πληροφοριακή πινακίδα που μας κατευθύνει προς τα δεξιά και σε 45ο ανηφορικά μέσα από την τρίτη πίστα , όπου στα 50μ. περίπου θα βρούμε την τρίτη πληροφοριακή πινακίδα που μας βάζει στο μονοπάτι, μέσα στο δάσος.\nΗ δεύτερη πινακίδα, στην τρίτη και τελευταία πίστα.\nΗ τρίτη πινακίδα, στην είσοδο του μονοπατιού μέσα στο δάσος στη μέση περίπου της τρίτης πίστας του χιονοδρομικού.\nΑπό δω το μονοπάτι είναι καθαρό, μέσα στο δάσος. Ακολουθούμε το τετράγωνο άσπρο σημάδι με τον κόκκινο κύκλο. Υπάρχουν και κόκκινα σημάδια πάνω στα δένδρα με λαδομπογιά από παλαιότερες σηματοδοτήσεις. Σε μισή ώρα περίπου φτάνουμε σε διασταύρωση με πινακίδες που στα δεξιά μας «φεύγει» ανηφορικό μονοπάτι και οδηγεί στην κορυφή «Αγριόλευκες» (1570μ.), όπου λίγο πιο κάτω, τερματίζουν και τα lift για την κατάβαση στις πίστες. (αν θέλουμε ανεβαίνουμε μέχρι εκεί και ξανακατεβαίνουμε στη διασταύρωση (περίπου μισή ώρα το ανεβοκατέβασμα).\nΣυνεχίζουμε το μονοπάτι και φθάνουμε μετά σε άλλη διασταύρωση που δεξιά μας οδηγεί στο χωριό Αγ. Λαυρέντιος. Εμείς συνεχίζουμε ευθεία , ακολουθώντας πάντα το τετράγωνο σημάδι με τον κόκκινο κύκλο. Μετά από λίγο φτάνουμε σ’ ένα πλάτωμα, την κορυφή «Γολγοθάς» (1396μ.), ένα άνοιγμα με γύρω γύρω τα δένδρα, όπου δυστυχώς πριν από αρκετά χρόνια, τον Οκτώβριο του 2004, είχαν πέσει δύο F16 της Αεροπορίας μας.\nΣυνεχίζουμε στο μονοπάτι και φθάνουμε σε χωματόδρομο, όπου υπάρχουν πινακίδες που στα αριστερά μας και ανηφορικά οδηγούν στην κορυφή Σκιντζουράβλι (1450μ.), (όπου μπορούμε να ανεβούμε, αν θέλουμε) η θέα είναι υπέροχη σε όλον τον Παγασητικό και Αιγαίο. Εμείς προχωρούμε στο χωματόδρομο προς τα δεξιά, συνεχίζουμε για 100μ. περίπου, μια δυο στροφές κι έχουμε το νου μας στα αριστερά μας να δούμε το σημάδι και πινακίδα, μικρή κίτρινη του ΕΟΣ ΒΟΛΟΥ, που μας οδηγεί αριστερά να ανεβούμε και να μπούμε στο μονοπάτι και να αφήσουμε το χωματόδρομο.\nΒρισκόμαστε τώρα κάτω από τον κώνο της κορυφής Σκιντζουράβλι και προχωράμε στο μονοπάτι, ώσπου βγαίνουμε σε ξέφωτο και βρίσκουμε ξανά το χωματόδρομο. Συνεχίζουμε τώρα στο χωματόδρομο, αμέσως μετά αριστερά μας βλέπουμε κίτρινη πινακίδα που οδηγεί για Δραμάλα και Μούρεσι, εμείς συνεχίζουμε ευθεία τον χωματόδρομο για αρκετή ώρα και κατηφορικά.\nΦτάνουμε σε στροφή δεξιά, όπου μέσα στο δρόμο υπάρχει μια οξιά, τη θέση αυτή την ονομάζουμε «μοναχική οξιά», εμείς συνεχίζουμε στη στροφή προς τα δεξιά και κατηφορικά. (Αγνοούμε τον άλλο χωματόδρομο που φεύγει αριστερά και ανηφορικά για Μούρεσι.). Προχωρούμε αρκετά στο χωματόδρομο, όλο κατηφορικά, (στα δεξιά μας θα βλέπουμε πλαστικό σωλήνα που μεταφέρει νερό) και φτάνουμε σε ξύλινη πινακίδα του Δασαρχείου, όπου στα αριστερά μας, μάς οδηγεί σε λίγα μέτρα στο καταφύγιο ανάγκης του Αγ. Γεωργίου. (φαίνεται από το δρόμο). Είναι ανοιχτό, μπορούμε να ξεκουραστούμε, υπάρχει και βρύση με νερό.\nΑπό το καταφύγιο συνεχίζει το μονοπάτι μέσα στο δάσος. Τώρα στα ανοίγματα του δάσους βλέπουμε τον Παγασητικό και τα χωριά Αγ. Γεώργιο, Αγ. Βλάση, Λεχώνια, Καλά Νερά . Συνεχίζουμε και σε ορισμένα σημεία βγαίνουμε για λίγο σε δασικό δρομο και μπαίνουμε μετά από λίγο στα δεξιά στο δάσος και κατηφορίζουμε , έχοντας στα αριστερά μας τσιμενταύλακα νερού –τώρα χωρίς-για αρκετά μέτρα, ώσπου βγαίνουμε σε στροφή αριστερά και σε ξέφωτο και θα συναντήσουμε σε λίγο στα δεξιά μας το δασικό δρόμο που έρχεται από τον Αγ. Γεώργιο.\nΣυνεχίζουμε πάντα ευθεία, θα περάσουμε διαδοχικά από 4 ρεματιές, όπου θα δούμε και τις πινακίδες με τα ονόματά τους, που τοποθέτησε και ζωγράφισε ο Δημήτρης Κότταλης, ο πρώτος που σηματοδότησε το μονοπάτι. Οι ρεματιές είναι με τη σειρά: της Βασιλικής, ρέμα Γαλάνη, Βυζιώτικο ρέμα και κακιά σκάλα.\nΠερπατάμε τώρα πάνω στο παλιό μονοπάτι που οδηγούσε από τα χωριά στην Τσαγκαράδα και στο Ξουρίχτι και σε ορισμένα σημεία θα συναντήσουμε και το παλιό καλντερίμι. Μετά το ρέμα Γαλάνη, θα δούμε πινακίδα που μας πληροφορεί ότι φθάνουμε στη Θέση «Κουρβέντελη». (Είναι ξέφωτο, κάνουμε στάση κι αν πάμε λίγο πιο δεξιά φθάνουμε σε θέση θέασης.)\nΣτη θέση Κουρβέντελη, υπάρχουν σωλήνες νερού, τους πηδάμε και συνεχίζουμε το μονοπάτι προς τα κάτω για την επόμενη ρεματιά. Μετά τη ρεματιά Κακιά Σκάλα, φτάνουμε σε κιόσκι, όπου μπορούμε να ξεκουραστούμε. Δίπλα στο κιόσκι υπάρχει μεγάλη δεξαμενή. Συνεχίζουμε κατηφορικά το δασικό δρόμο και μπαίνουμε αμέσως αριστερά σε μονοπάτι, περνάμε ένα μικρό ρέμα και ξαναμπαίνουμε στο μονοπάτι. Περνάμε σε λίγο από το Μηλιώτικο ρέμα, βρίσκουμε ένα καλοδιατηρημένο τμήμα του μονοπατιού και φθάνουμε σε πυκνό δάσος οξιάς και σε διασταύρωση με πολλές πινακίδες, που στα δεξιά μας φεύγει ο δασικός δρόμος για Μηλιές και Βυζίτσα.\nΣυνεχίζουμε ευθεία μέσα στο δάσος, περνάμε το Ξουριχτιανό ρέμα, μετά τη ρεματιά Βαρσάμη και φθάνουμε σε δασικό δρόμο, όπου υπάρχει στα δεξιά μας και κιόσκι και «κόμβος» με πινακίδες, που προς τα δεξιά φεύγουν για Ξουρίχτι.\nΕμείς συνεχίζουμε το δασικό δρόμο, φθάνουμε στη θέση «ανάθεμα» κι ακολουθούμε την πινακίδα προς Τσαγκαράδα, δεξιά στη διασταύρωση του δασικού δρόμου και σε λίγα μέτρα ξαναμπαίνουμε σε μονοπάτι αριστερά μας και κατηφορικά. Φτάνουμε σε σημείο με πυκνές φτέρες, βγαίνουμε σε δασικό δρόμο κι αμέσως δεξιά και ξανά στο μονοπάτι κατηφορίζοντας προς το τελευταίο ρέμα του Μυλοποτάμου.\nΠερνάμε το ρέμα και μπαίνουμε πλέον σε δασικό δρόμο που θα μας βγάλει μετά από μια με μιάμιση ώρα σε δεξαμενή και στα πρώτα σπίτια της Τσαγκαράδας στη συνοικία του Ταξιάρχη.\n(Για την τοποθέτηση των πινακίδων εργάστηκαν εθελοντικά τα μέλη του συλλόγου:\nΘωμάς Χαλιάσος, Δήμος Πατσιαλίδης, Λευτέρης Χουσιάφης, Ευρυπίδης Βλάχος, Γεωργία Χαραλαμπίδου, Εύη Μάργαρη)\nΚυριάκος Σταθάκης είπε...\nΣυγχαρητήρια για την πρωτοβουλία. Μια παρατήρηση όμως: αυτή δεν είναι η μόνη διαδρομή Χάνια-Τσαγκαράδα. Πιο σωστά, εγώ θα την ονόμαζα Χάνια-Ανατολικό Καταφύγιο-Τσαγκαράδα, γιατί υπάρχει και η διαδρομή Χάνια-Σχιτζουράβλι-Τσαγκαράδα, που περνά από Σχιτζουράβλι-Δραμάλα- Μέγα Ισωμα και είναι μάλιστα πιο σύντομη, 14,5 χλμ. Αρα, δημιουργείται μια σύγχυση αν τις πούμε και τις δύο Χάνια-Τσαγκαράδα χωρίς να διευκρινίζουμε τον ενδιάμεσο προορισμό.\n27 Σεπτεμβρίου 2016 - 2:56 μ.μ.\nτην ιστοσελίδα του ''ΠΑΝ ΒΟΛΟΥ''\nΧΑΝΙΑ- ΤΣΑΓΚΑΡΑΔΑ- περιγραφή σηματοδοτημένου μονοπ...


Σε μια Δ.Ο.Λ(ια) χώρα πως θες να έρθει η «ΑΥΓΗ»;;; Karl Astrolab\nΣε μια Δ.Ο.Λ(ια) χώρα πως θες να έρθει η «ΑΥΓΗ»;;;\nΙδεολογία σώβρακο και δικαιολογίες που δεν θα τις έλεγε ούτε παιδάκι της 5ης Δημοτικού ειπώθηκαν για την «είσοδο» του κ. Μουλόπουλου στο τιμόνι του Δ.Ο.Λ. Συνήθως παίρνεις έναν καλό «παίχτη» για να σωθεί η «ομάδα». Αυτές οι «μεταγραφές» μου θυμίζουν κάτι από την διαφήμιση με τον «Πρόεδρο-Αγαπούλα» και τον «Πίου» το «μαύρο το πιστόλι». Αυτές οι πρακτικές είναι σαν του Αλαφούζου που μας φέρνει στον Παναθηναϊκό ότι «σαπάκι» υπάρχει …\nΚαι αφού ο Δ.Ο.Λ έπαιρνε «δάνεια» δανεικά και αγύριστα τύπου «αέρα-πατέρα» φτάνουμε στο σημείο να «βουλιάζει» ο πάλαι ποτέ κραταιός Δ.Ο.Λ. . ¨Ενας δημοσιογραφικός οργανισμός που σέβεται τον εαυτό του και τα συμφέροντα του πρέπει να είναι και με τον «χωροφύλακα» και με τον «αστυφύλακα». Ετσι ο ΔΟΛ με τα ΝΕΑ και το ΒΗΜΑ ηταν «αντικειμενικός» αφού ήξερε τι αλλαξοκολιές γίνονται στην εξουσία… μέχρι το 2015….\nΟ Κος Μουλόπουλος λυσσαλέος αριστερός πάει να βάλει τάξη στον ΔΟΛ του κεφαλαίου γιατί ως αρχισυντάκτης του επισήμου έντυπου του ΣΥΡΙΖΑ που πηρε σε δυο εκλογικές αναμετρήσεις περί του 36%... αλλά που την εφημερίδα δεν την αγοράζανε ουτε τα «στελέχη» του ΣΥΡΙΖΑ για να «ψήνουν» και να «τυλίγουν» σαρδέλες… Και αυτά δεν τα λέω εγω αλλά ο ισολογισμός της ΑΥΓΗΣ που δείχνει ότι είναι ΖΗΜΙΟΓΟΝΟΣ από 1.1 εως 1.3 εκατομμύρια €. Ότι έχει πάρει 1 εκατομμύριο € δάνειο, ότι χρωστά ασφαλιστικες εισφορές περί της 600.000 €.\nΑπό την άλλη το ελληνικό κυνοβούλιο (συγχωρέστε με αν είναι λάθος γραμμένο δεν δουλεύει η διόρθωση στο Word…) λειτουργεί ως πολιτική «κολυμβήθρα του Σιλωάμ» και «ξεπλένει» τα πολιτικά και ποινικά αμαρτήματα. Δηλαδή στην περίπτωση των θαλασσοδανείων υπάρχει έγκλημα… χωρίς αυτουργό και ηθικό αυτουργό…. Μάλλον ο Θεός την είδε χάκερ και πίστωνε λεφτά στα «άγια κανάλια»….\nΤα πράγματα είναι πάρα πολύ απλά… η Αριστερή και δημοκρατική κυβέρνηση ξερει και κάνει καλά deal στην εγχωρια αγορά ελέγχου του Τύπου. Απλά της λέιπουν κάποια δεδομένα… Κατ΄αρχην ποιος διαβάζει εφημερίδες; Το ιντερνετ σαρωνει…..\nΜέσα σε όλα αυτά ερχεται σκληρό μπρα- ντε-φερ μεταξύ ΗΠΑ-ΝΑΤΟ αλλά και Αμερικης –Ρωσίας και Αμερικης –Κίνας…. Μέσα σε όλα αυτά τα αδερφια μας οι Σερβοι είναι ετοιμοι να πολεμησουν με τους Αλβανόφωνους του Κοσσυφοπέδιου….\nΜέσα σε όλα αυτά οι καρκινοπαθείς δεν κάνουν χημειοθεραπείες γιατί ο γρόθος ο Πολάκης από την χαρά του που εβγαλε 4.6 δις πλεόνασμα το κράτος …ξεχασε να παραγγείλει τα φαρμακα….\nΑς μην κοροϊδευόμαστε… Αλέξη απέτυχες … Στην επόμενη προεκλογική διαφημιση βάλε αυτό το σενάριο… Ο χοντρουλης Πανούλης στο κρεββάτι του πόνου και οι γιατροί από πάνω με τον Πολάκη να τους λεει μαντιναδες ενώ ο Πανουλης χαροπαλευει…. Και εσυ να σκεφτεσαι από μέσα σου… «Μ@λ@κ@ που θα με μαθαινες να γραφω και με το δεξι… Τα γραφω όλα στα τετοια μου…»\nAlexis Tsipras: Otan ponaw ...sas glentaw!!!


Έρευνα: Πιο ακριβό και αργό το internet στην Ελλάδα σε σχέση με άλλες χώρες της ΕΕ | Eptanews.gr\nΗ Ελλάδα είναι η δεύτερη πιο ακριβή χώρα στις ονομαστικές χρεώσεις ευρυζωνικών συνδέσεων σταθερού Ίντερνετ σε ολόκληρη την Ευρωπαϊκή Ένωση.\nΣύμφωνα με τη μελέτη που παρουσίασε η έντυπη έκδοση της Καθημερινής, η Ελλάδα συγκαταλέγεται στις πιο ακριβές χώρες όσο αυξάνεται η ταχύτητα σύνδεσης στο Διαδίκτυο. Στα πακέτα που περιλαμβάνουν συνδέσεις άνω των 100 (και έως 200 Mbps) η Ελλάδα είναι συνήθως η πιο ακριβή και οι αποκλίσεις στις χρεώσεις διευρύνονται.\nΓια παράδειγμα, για ένα πακέτο double play (Internet+TV) με σύνδεση άνω των 100 Mbps, στην Ελλάδα η χρέωση είναι υπερδιπλάσια του μέσου όρου της Ε.Ε. Συγκεκριμένα, εκφρασμένο σε μονάδες αγοραστικής δύναμης, ξεπερνά τα 90 ευρώ τον μήνα, όταν o μέσος όρος στην Ε.Ε. είναι 43,7 ευρώ.\nΤι ισχύει με τις χρεώσεις\nΑντίστοιχα ισχύουν και για άλλα πακέτα (single play, triple play κ.λπ.).\nΜικρότερες είναι οι αποκλίσεις, όταν αναφερόμαστε σε πακέτα που περιλαμβάνουν συνδέσεις με χαμηλές ταχύτητες (12-30 Mbps). Στα συγκεκριμένα πακέτα οι χρεώσεις στη χώρα μας είναι στα επίπεδα του μέσου όρου ή και οριακά χαμηλότερα.\nΣύμφωνα με τη μελέτη, οι Ελληνες καταναλωτές πληρώνουν πολύ πιο ακριβά τη μετάβασή τους από μια κατηγορία ευρυζωνικής σύνδεσης σε μια άλλη. Για παράδειγμα, η μετάβαση από ένα πακέτο που περιλαμβάνει μια σύνδεση 12-30 Mbps σε ένα αντίστοιχο πακέτο που περιλαμβάνει σύνδεση 30-100 Mbps, στην Ελλάδα περικλείει υπερτίμημα που κυμαίνεται από 8,5 έως 15,2 ευρώ.\nΣτην υπόλοιπη Ευρώπη, το υπερτίμημα μιας αντίστοιχης μετάβασης είναι 2,1 ευρώ.\nΟι προαναφερόμενες χρεώσεις, όπως αναφέρουν οι μελετητές, είναι ονομαστικές και αντλήθηκαν από τους ιστότοπους των επιχειρήσεων τον Οκτώβριο του 2018. Από τη χώρα μας στοιχεία αντλήθηκαν από τους παρόχους ΟΤΕ, Vodafone, Wind και Forthnet. Tα στοιχεία της μελέτης αξιοποιούνται στους δείκτες DESI (Digital Economy & Society Index).\nΤο 37% του παγκόσμιου πληθυσμού δεν έχει χρησιμοποιήσει ποτέ το ίντερνετ


Έργα τέχνης για το σαλόνι, Στην εποχη της Αρμονιας, Πωλ Σινιάκ\nΣτην εποχη της Αρμονιας, Πωλ Σινιάκ\nΠινακες ζωγραφικης, αντιγραφα. Κλασσικα εργα τεχνης. Μπορείτε να επιλέξετε μεταξύ απλής εκτύπωσης ή ανάγλυφης πινελιάς (λαδοτυπίας). Αγαπημένοι πίνακες για μοντέρνο χώρο. Φτιάξτε τον δικό σας πίνακα ζωγραφικής. Καμβάς, κορνιζαρισμένος ή με πλάτη καμβά.


Τα μυστικά της ψαρόσουπας - Κωτσόβολος Blog Τα μυστικά της ψαρόσουπας - Κωτσόβολος Blog\nHome | Κουζίνα | Τα μυστικά της ψαρόσουπας\nΚακαβιές, αυγοκομμένες ψαρόσουπες και μπουγιαμπέσες είναι όλες τους σούπες λαχταριστές και αγαπητές, ακόμη κι από εκείνους που δεν συμπαθούν το ψάρι. Παρακάτω θα μάθεις όλα τα μυστικά για να φτιάξεις κι εσύ την τέλεια ψαρόσουπα.\nΠρώτα όμως, ας δούμε τι διαφορές έχουν μεταξύ τους οι πιο γνωστές ψαρόσουπες:\nΗ κακαβιά είναι ο αρχαιότερος τύπος ελληνικής ψαρόσουπας που συνήθιζαν να φτιάχνουν οι ψαράδες μέσα στη βάρκα τους από τα αρχαία χρόνια. Η ονομασία της προέρχεται από τη λέξη κάκαβι (kakavi). Πρόκειται για ένα τρίποδο σκεύος μαγειρικής που χρησιμοποιούσαν οι αρχαίοι Ίωνες ψαράδες. Η κακαβιά φτιάχνεται με πετρόψαρα, πολύ κρεμμύδι χαραγμένο στα τέσσερα και πατάτα κομμένη σε χοντρά κομμάτια, μπόλικο ελαιόλαδο και λεμόνι. Δεν σοτάρεται τίποτα, μόνο βράζουν τα υλικά της μέχρι να χυλώσει η σούπα. Το λάδι και το λεμόνι προστίθενται στο τέλος.\nΗ ψαρόσουπα αυγολέμονο είναι μια σούπα από φρέσκα ψάρια και λαχανικά που της προσθέτουμε ρύζι και στο τέλος την αυγοκόβουμε.\nΗ μπουγιαμπέσα είναι η διασημότερη σούπα της Νότιας Γαλλίας και πιο συγκεκριμένα της Μασσαλίας. Φτιάχνεται µε ολόκληρο ψάρι, όστρακα, κρεμμύδι, κάμποσες ντομάτες και σαφράν. Σερβίρεται παρέα με κάποια πικάντικη σάλτσα σαν σκορδάτη μαγιονέζα (τη ρούιγ ή το αγιολί).\nΗ γαλλική μπισκ (bisque) είναι κρεμώδης σούπα που φτιάχνεται με πουρέ από οστρακόδερμα και λαχανικά. Συχνά δένεται με κρέμα γάλακτος.\nΗ λίστα βέβαια με τις ψαρόσουπες του κόσμου είναι ατελείωτη. Mερικές από τις πιο διάσημες είναι: η ιταλική κατσιούκο (Cacciucco), η ισπανική Ζαρτουέλα, η πορτογαλική καλδεϊράδα, η Άλιοτα (Aljotta) από τη Μάλτα μια παραλλαγή της γαλλικής μπουγιαμπέσας, η νορβηγική Μπέργκεν (Bergen) μια βαριά, κρεμώδης σούπα φτιαγμένη από λευκό ψάρι και διάφορα λαχανικά, το γιαπωνέζικο Ντάσι (Dashi) με εποχικά λαχανικά που καμιά φορά βρίσκουμε και σε κονσέρβα, η Βιετναμέζικη ξινή σούπα Καντσούα (Canh chua) που φτιάχνεται με ρύζι, ψάρια, διάφορα λαχανικά και ανανά μερικές φορές.\nΔιάλεξε το κατάλληλο ψάρι\nΗ καλύτερη επιλογή είναι πάντα το ολόφρεσκο ψάρι. Δεν επιχειρούμε να φτιάξουμε σούπα αν το ψάρι είναι μπαγιάτικο.\nΑπό κει και πέρα η κακαβιά γίνεται με μικρά πετρόψαρα: χάνους, γύλους, λύχνους, χειλούτσες, ροφουδάκια, συναγριδάκια, δράκαινες, σκορπίνες, χριστόψαρα, πέρκες, σκαθάρια, καπόνια, μπαλάδες, μικρές πεσκανδρίτσες.\nΗ παραδοσιακή ψαρόσουπα μπορεί να γίνει με μπακαλιάρο, σκορπίνα, λαβράκι, κέφαλους. Οι σμέρνες και τα μουγγριά δίνουν επίσης πλούσιες σούπες. Εξίσου νόστιμες ψαρόσουπες φτιάχνουμε μόνο με κεφάλια και κόκαλα ψαριών όπως τα φαγκριά, οι συναγρίδες, οι σφυρίδες, οι στήρες, οι ροφοί (που είναι πλούσια σε κολλαγόνο και βοηθούν τις ψαρόσουπες να πήξουν εύκολα). Απολαυστική και οικονομική ψαρόσουπα φτιάχνουμε με κάποια κατεψυγμένα ψάρια, όπως το κοκκινόψαρο.\nΜπορούμε να δώσουμε ένταση στη γεύση μιας ψαρόσουπας προσθέτοντας στην κατσαρόλα 1-2 μικρά καβουράκια ή λίγες φρέσκες γαρίδες ή 1-2 καραβίδες ή 1 μικρό αστακό. Επίσης μπορούμε να προσθέσουμε μόνο τα κελύφη και τα κεφάλια τους (σε μεγαλύτερη ποσότητα) τυλιγμένα σε τουλπάνι. Αποφεύγουμε τις σουπιές, τα χταπόδια και τα καλαμάρια, γιατί η έντονη γεύση τους καλύπτει την ντελικάτη γεύση των ψαριών.\nΤο καθάρισμα και το αλάτισμα\nΚαθαρίζουμε τα ψάρια από λέπια και εντόσθια, τα ξεπλένουμε και τα αλατίζουμε εξωτερικά και στην κοιλιά. Τα μικρά πετρόψαρα τα τυλίγουμε σε τουλπάνι. Μετά το μαγείρεμα θα στύψουμε καλά το τουλπάνι, ώστε να λιώσει η λιγοστή αλλά πεντανόστιμη σάρκα τους και να γεμίσει γεύση η σούπα μας. Εναλλακτικά, τα μαγειρεύουμε χύμα μέσα στη σούπα και τη σουρώνουμε όλη στο τέλος, περνώντας τη από ψιλή σήτα (σινουά), πιέζοντας με μια ξύλινη κουτάλα ή ένα γουδοχέρι, για να βγει ο νόστιμος πολτός.\nΤα λαχανικά μπαίνουν από την αρχή στην κατσαρόλα μαζί με τα ψάρια (κάτω τα λαχανικά, πάνω τα ψάρια) και βγαίνουν αργότερα, για να προλάβουν να μαλακώσουν. Τα καταλληλότερα λαχανικά για ψαρόσουπα είναι οι πατάτες, τα καρότα, το σέλινο, η σελινόριζα, τα κρεμμύδια, τα πράσα και οι ντομάτες στην εποχή τους, οι οποίες «σπάνε» την έντονη μυρωδιά που βγάζουν ορισμένα ψάρια. Τα κρεμμύδια τα βάζουμε ολόκληρα χαραγμένα σταυρωτά και τις πατάτες κομμένες στη μέση. Η ντομάτα μπαίνει ολόκληρη και χαραγμένη στο κέντρο σε σταυρό.\nΗ κακαβιά δεν χρειάζεται κανένα μυρωδικό. Ωστόσο αν θέλουμε μπορούμε να προσθέσουμε στην ψαρόσουπα με μέτρο κάποια μυρωδικά και μπαχαρικά όπως: σέλινο, θυμάρι, εστραγκόν, δάφνη, σαφράν, πιπέρι, τζίντζερ, ξύσμα λεμονιού, καυτερές πιπεριές τσίλι.\nΠροτιμάμε τις μεγάλες και βαθιές κατσαρόλες και ποτέ πλακέ και φαρδιές. Το πιο σημαντικό από όλα όμως είναι πως μετά τον πρώτο βρασμό που κρατάμε σκεπασμένη την κατσαρόλα, την έχουμε μισοσκεπασμένη κατά την υπόλοιπη διάρκεια του μαγειρέματος γιατί αλλιώς το ψάρι μπορεί να μυρίσει.\nΤο νερό που βάζουμε στην κατσαρόλα είναι πάντα κρύο από τη βρύση γιατί αν ρίξουμε καυτό νερό στα ψάρια θα φύγει η πέτσα τους. Επίσης το νερό μας πρέπει να είναι λίγο. Πολλά ψάρια, λίγο νερό. Αυτό είναι το μυστικό της πλούσιας, καλά χυλωμένης κακαβιάς.\nΤο αποφεύγουμε γιατί το ανακάτεμα μπορεί να αποβεί μοιραίο για την ψαρόσουπα. Τα ψάρια θα σπάσουν και η σούπα θα γεμίσει κόκκαλα. Στην ανάγκη πιάνουμε από τα χερούλια την κατσαρόλα για να ανακινήσουμε το περιεχόμενό της.\nΠότε είναι έτοιμα τα ψάρια και η σούπα;\nΣυνήθως ένα ψάρι του 1 ½ κιλού θέλει 30 λεπτά βράσιμο, ενώ ένα μικρότερο γύρω στα 20 λεπτά. Για να σιγουρευτούμε πως έχει βράσει, βάζουμε τη λάμα του μαχαιριού ανάμεσα στα δυο φιλέτα κοντά στο κεφάλι. Όταν ανασηκώνεται το φιλέτο και αποχωρίζεται εύκολα το κόκαλο, τότε το ψάρι είναι έτοιμο. Αφού αφαιρέσουμε προσεκτικά τα ψάρια από τη σούπα, συνήθως αφήνουμε τα λαχανικά να βράσουν περισσότερο μέχρι να μαγειρευτούν σωστά. Όταν λιώσουν και τα κρεμμύδια η ψαρόσουπα είναι έτοιμη.\nΗ κακαβιά δεν παίρνει τίποτα. Ωστόσο τις υπόλοιπες ψαρόσουπες μπορούμε να τις εμπλουτίσουμε με ρύζι ή κάποιο μικρό ζυμαρικό, όπως φιδέ, πεπονάκι, αστράκι κλπ. Συνήθως τα προσθέτουμε αφού αφαιρέσουμε και τα λαχανικά από τη σούπα.\nΤο λάδι και το λεμόνι\nΜπαίνουν πάντα στο τέλος του μαγειρέματος για να χυλώσουν τη σούπα μας.\nΑφού είναι έτοιμη η σούπα σβήνουμε τη φωτιά. Χτυπάμε πρώτα τα ασπράδια σε μπολ με σύρμα ή με 2 βαριά πιρούνια και μια κουταλιά νερό να αφρατέψουν καλά. Μετά προσθέτουμε τα κροκάδια χτυπώντας να ομογενοποιηθούν και τελευταίο το χυμό λεμονιού. Παίρνουμε με την κουτάλα ζωμό από τη σούπα, τον ανακατεύουμε στο αυγολέμονο και μετά ρίχνουμε όλο το μείγμα στην κατσαρόλα. Την πιάνουμε από τα χερούλια και τη γυρίζουμε κυκλικά να ενωθεί στη σούπα και να πήξει.\nΗ ψαρόσουπα παραδοσιακά σερβίρεται ως εξής: τα ψάρια (αν έχουμε βάλει μεγάλα και όχι μόνο μικρά πετρόψαρα τα οποία έχουμε αφαιρέσει μαζί με το τουλπάνι) μαζί με τα κρεμμύδια, τις πατάτες, τα καρότα, τα σέλινα κλπ σε πιατέλα και την σούπα μέσα σε σουπιέρα ή βαθύ μπολ. Συνοδεύουμε με μύλο πιπεριού, φέτες από λεμόνι και παξιμάδια ή κρουτόν.\nTags portalfeed γαλλική μπισκ ελληνική ψαρόσουπα Ιωάννα Σταμούλου κακαβιά μυστικά Ιωάννα Σταμούλου παραδοσιακές συνταγές συνταγές συνταγές για σούπα συνταγές με ψάρι συνταγή για ψαρόσουπα ψαρόσουπα ψαρόσουπα αυγολέμονο


Η τιποτένια πληρότητα | Αυγή\nTην φοβάμαι αυτή την τιποτένια πληρότητα του τίποτα, την καταβόθρα που καταπίνει χωρίς συναίσθημα ενοχής ή ταραχής την ελευθερία\nΚυριακή του Θωμά σήμερα. Μια μέρα που σε (προ)καλεί να αναρωτηθείς για τα πάντα. Αναρωτιέμαι λοιπόν: όταν μας κάθισε στον σβέρκο η Χούντα, πόσοι ήταν εκείνοι που ένιωσαν -εκτός από τους συνήθεις «υπόπτους» που δέθηκαν πισθάγκωνα- ότι έχασαν κάτι; Ότι έχασαν κάτι καίριο από τη ζωή τους που ονομάζεται ελευθερία και δημοκρατία. Και πόσοι ήταν εκείνοι που δεν έχασαν τίποτα, όντας ήδη σκλαβωμένοι στον ανελέητο μικροαστισμό και -ακόμη χειρότερα- ένιωσαν καλύτερα αφού έλειψαν οι «αναταράξεις» στον μικρόκοσμό τους. Όλα εκείνα που τους εμπόδιζαν να πάνε ήσυχα - ήσυχα (έχει σημασία το δεύτερο «ήσυχα») στις δουλειές τους και το ίδιο ήσυχα - ήσυχα να επιστρέψουν το βράδυ στο σπίτι τους, στη «ζεστή οικογενειακή τους απελπισία / που ξεχύνεται από χιλιάδες κατσαρόλες», όπως λέει και ο μεγάλος Πιέρ Πάολο Παζολίνι.\nΤους ίδιους ανθρώπους φοβάμαι και σήμερα. Αυτούς τους ανθρώπους «της ελεεινής ευτυχίας» (πάντοτε Παζολίνι) που δεν έχουν να χάσουν τίποτα από την περιστολή κάθε ελευθερίας, επειδή η ελευθερία βρίσκεται έξω από το πεδίο της ζωής τους. Αυτούς που δεν χάνουν τίποτα από κάθε περιορισμό της δημοκρατίας, γιατί η δημοκρατία (όταν δεν τους ενοχλεί) απλώς δεν τους ενδιαφέρει. Δεν ανήκει στα στοιχειώδη βασικά του βίου τους.\nΦοβάμαι αυτούς που είναι πρόθυμοι να αδιαφορήσουν για τα πάντα και για όλους, που είναι πρόθυμοι στην απουσία κριτικού ελέγχου για όσα συμβαίνουν γύρω τους, τους πρόθυμους για απουσία και απόσυρση. Τους φοβάμαι επειδή είναι επικίνδυνοι. Δεν αρνούνται καν να μάθουν, επειδή η γνώση τούς είναι άγνωστη ανάγκη. Και πείθονται... Ψέματα, δεν πείθονται, απλώς είναι έτοιμοι να πιστέψουν όποιον τους ψιθυρίζει πως είναι περιούσιοι (κι ας τους διώχνει από τη δουλειά∙ άλλοι φταίνε), πως είναι οι εκλεκτοί (κι ας τους κόβει το μέλλον των παιδιών τους∙ άλλοι φταίνε), πως ο παράδεισος μιας τιποτένιας ζωής τους ανήκει (κι ας μην υπάρχει παράδεισος σε μια τιποτένια ζωή).\nΝαι, την φοβάμαι αυτή την τιποτένια πληρότητα του τίποτα, όπου τίποτα δεν υπάρχει για να χαθεί. Την φοβάμαι αυτή την καταβόθρα που καταπίνει χωρίς συναίσθημα ενοχής ή ταραχής την ελευθερία, τη δημοκρατία και προπαντός τους ανθρώπους. Φοβάμαι την τερατώδη ασημαντότητα που γίνεται ένα πελώριο πάπλωμα θαλπωρής για όλους τους φασισμούς. Επειδή ακριβώς ο άνθρωπος του τίποτα δεν έχει να χάσει κάτι από τον φασισμό. Γιατί τίποτα δεν λείπει από τον ανελέητο μικροαστό που χτίζει ένα σπιτάκι «Και λέει καλά είμαι εδώ» (Μιχάλης Κατσαρός).\nΘυμάμαι τον στίχο του Διονύσιου Σολωμού «Τα σπλάχνα τους κι η θάλασσα ποτέ δεν ησυχάζουν». Ανοησίες. Ο ανελέητος μικροαστός έχει τα σπλάχνα του χτισμένα. Και βλέπει τη θάλασσα σαν παγωμένο μπετόν. Η θάλασσα γι’ αυτόν δεν έχει «μυστικά που ξεχνιούνται στο ακρογιάλι». Γι’ αυτό τη μια στιγμή ξεπουλάει τον Παρθενώνα, ξεριζώνει τα σπλάχνα της Θεσσαλονίκης, πετροβολάει τα «ξένα» παιδάκια, διώχνει τα ελληνάκια στα ξένα και την άλλη στιγμή παρελαύνει τραγουδώντας τον «Εθνικό Ύμνο». Ούτε καν του περνάει από το μυαλό ότι ο εκχυδαϊσμένος Διονύσιος Σολωμός είναι μια απίστευτη απώλεια για την ελευθερία, τη δημοκρατία και τη γλώσσα. Γιατί δεν του λείπει ο Σολωμός. Δεν του λείπει η τραγωδία της σπατάλης των ανθρώπων. Δεν του λείπει η τραγωδία της σπατάλης της δημοκρατίας και της ελευθερίας. Κι εγώ αυτούς τους ανθρώπους τους φοβάμαι.\nΑυτή τη φοβερή παράταξη ανθρώπων που δεν υπήρξαν ποτέ έκθαμβοι από τη σκοτεινή ομορφιά της ανθρώπινης κατάστασης αλλά μονάχα ψοφοδεείς και δειλοί μπροστά στο θάρρος που χρειάζεται η ανθρώπινη κατάσταση, αυτό το θαύμα μέσα στο ενδεχομενικό χάος της τυχαιότητας: το θάρρος να σκέπτεσαι και να μην το εκχωρείς, δίνοντας τη γη και το ύδωρ της ψυχής σου σ’ εκείνους «που ξέρουν».\nΑυτή η εκχώρηση (κι αυτοί που τη διαπράττουν) είναι η μήτρα που γεννάει τον φασισμό. Γι΄ αυτό τους φοβάμαι. Επειδή δεν πατούν, αλλά ποδοπατούν τον «τάπητα των πολυκατοικιών», χωρίς να μάθουν ποτέ ότι είναι υφασμένος με το μεταξένιο αίμα των αθώων.


Χριστούγεννα 2021: 3 νέες παραδόσεις που θα κάνουν τις φετινές γιορτές ξεχωριστές | στο σπιτι , ιδεες & λυσεις | womenonly.gr | Σπίτι\nΚάθε χρόνο στολίζεις δέντρο, γεμίζεις φωτάκια το σπίτι, γράφεις γράμμα στον Αι Βασίλη, γεμίζεις τη γαλοπούλα! Φέτος κάνε τη διαφορά και δημιούργησε καινούρια… προηγούμενα!\nΣίγουρα έχεις πολλά στολίδια για το δέντρο σου που ανεβοκατεβάζεις από την αποθήκη κάθε χρόνο. Επίσης σίγουρα όλο και κάτι καινούριο αγοράζεις κάθε φορά ή -ειδικά αν υπάρχουν μικρά παιδιά στο σπίτι- τα φτιάχνεις μόνη σου. Για σκέψου, όμως, πόσο ενδιαφέρον θα ήταν ένα συγκεκριμένο προσωποποιημένο στολίδι για κάθε ένα μέλος της οικογένειας κάθε χρόνο.\nΠροέτρεψε τον καθένα να διαλέξει, ή να φτιάξει το δικό του στολίδι γράφοντας με όποιον τρόπο -πινέλο, κλωστή και βελόνα κοκ- το όνομα και τη χρονολογία. Πήγαινε τη σκέψη ένα βήμα παραπάνω και ξεκίνα την ξεχωριστή αυτή παράδοση με το βαφτιστήρι σου. Την πρώτη χρονιά, μάλιστα, πήγαινέ του και ένα μικρό δεντράκι που θα γεμίζει μόνο με τα δικά του, προσωπικά στολίδια που θα του φέρνει η νονά. Precious!!!\nΗ πρώτη φωτογραφία της χρονιάς (ή η τελευταία, αναλόγως!)\nΌλοι με τις πιζάμες τους στον καναπέ ανάμεσα σε κόλες περιτυλίγματος να πίνετε καφέ, ή σοκολάτα και να τρώτε κέικ (ή βασιλόπιτα). Το κάνεις εικόνα; Αν δεν καταφέρεις το πρωί λόγω διαφορετικού... ξυπνητηριού των μελών, καθιέρωσε ένα βραδινο κλικ, λίγο πριν τον αποχαιρετήσεις τον χρόνο που φεύγει, αλλά πάντα στην ίδια θέση, έτσι για το καλό. Σκέψου όταν κάποια στιγμή ξανακοιτάζεις τις φωτογραφίες και ταξιδέψεις στον χρόνο. Ναι, ακριβώς γι' αυτό το προτείνουμε και καταθέτουμε την πόζα της ιδιότυπης οικογένειας Moore-Willis για εναλλακτική έμπνευση!\nΤο πιο πολύτιμο αγαθό στις μέρες μας -εκτός από την υγεία, φυσικά- είναι ο χρόνος! Σκέψου το. Όλοι τρέχουμε κάθε μέρα όλο και πιο πολύ. Ειδικά αυτές τις γιορτινές μέρες, το ρολόι χτυπάει... κόκκινο (και δεν το εννοούμε με τη γιορτινή έννοια)\nΑπό φέτος, λοιπόν, προτείνουμε κάτι ριζοσπαστικό. Να βρεις χρόνο και να τον απολαύσεις χωρίς να κάνεις απολύτως τίποτα. Καθιέρωσε μια μέρα (μπορεί όχι ολόκληρη, έστω ένα βράδυ, ένα πρωινό, ό,τι σε βολέψει) και προγραμμάτισε να μην κάνεις τίποτα. Αν θέλεις να μην κάνεις τίποτα με κάποιον άλλον, πχ με τον άντρα σου, την κολλητή σου ή το παιδί σου με γεια σου με χαρά σου όμως και μόνη να επιλέξεις να είσαι, πάλι όμορφα θα είναι. Κλείσε τα τηλέφωνα, όμως, κλείσε και την τηλεόραση και τον υπολογιστή, αποσυνδέσου από το WiFi και κράτα μόνο μια μουσική που αγαπάς, τον νου και την καρδιά σου!\nΒρες χρόνο να αδειάσεις, να ξεκουραστείς, να γεμίσεις ξανά! Δεν θέλει πολύ. Και το έχεις περισσότερη ανάγκη από όσο νομίζεις. Από τα φετινά Χριστούγεννα βάλε το στο πρόγραμμα και κάνε το πράξη!\nΚράτα αυτές τις σκέψεις για αρχή και θα επανέλθουμε με επιπλέον προτάσεις για να κάνεις τις φετινές γιορτές ακόμη πιο ξεχωριστές.\nΚαθαρίστε αυτά τα 5 σημεία πριν πας διακοπές


Πρώτη πτήση για το ελικόπτερο διάσωσης μάχης HH-60W της Sikorsky | naftemporiki.gr\nΠρώτη πτήση για το ελικόπτερο διάσωσης μάχης HH-60W της Sikorsky\nΤρίτη, 21 Μαΐου 2019 11:00\nΤην πρώτη του πτήση πραγματοποίησε την Παρασκευή, 17 Μαΐου το Sikorsky HH-60W Combat Rescue Helicopter στο πεδίο δοκιμών της Sikorsky στο Γουέστ Παλμ Μπιτς της Φλόριντα.\nΠρόκειται για ένα ελικόπτερο που προορίζεται για αποστολές διάσωσης μάχης και έρευνας και διάσωσης και βασίζεται στο δοκιμασμένο UH-60M Black Hawk. Το ΗΗ-60W έχει διαμορφωθεί ειδικά για τις απαιτήσεις των αποστολών διάσωσης της αμερικανικής πολεμικής αεροπορίας.\nΤο αεροσκάφος πέταξε για 1,2 ώρες, με την πτήση να περιλαμβάνει δοκιμές ελέγχου αιώρησης, πτήσης χαμηλής ταχύτητας και πέρασμα από το αεροδρόμιο.\nΈνα δεύτερο ελικόπτερο του τύπου αναμένεται να πραγματοποιήσει δοκιμές αυτή την εβδομάδα, ενώ ένα τρίτο και ένα τέταρτο θα ακολουθήσουν το καλοκαίρι. Ο συγκεκριμένος τύπος ελικοπτέρου, σύμφωνα με τη Sikorsky, είναι πολύ πιο ικανός και αξιόπιστος από τον προκάτοχό του, το HH-60G Pave Hawk. Το ελικόπτερο αυτό διαθέτει ένα νέο σύστημα καυσίμου που σχεδόν διπλασιάζει τη χωρητικότητα της εσωτερικής δεξαμενής ενός UH-60M Black Hawk, παρέχοντας αυξημένη εμβέλεια και γενικότερα δυνατότητες διάσωσης τραυματιών. Επίσης, σύμφωνα με την εταιρεία, διαθέτει βελτιωμένα αμυντικά συστήματα, μείωση τρωτότητας, καλύτερο οπλισμό, βελτιωμένη κυβερνοασφάλεια κ.α.\nΤο συγκεκριμένο πρόγραμμα της αμερικανικής πολεμικής αεροπορίας περιλαμβάνει την αντικατάσταση των Pave Hawks με 113 ελικόπτερα, που θα αναλαμβάνουν αποστολές έρευνας και διάσωσης μάχης για όλους τους κλάδους των αμερικανικών ενόπλων δυνάμεων.


Η Τήνος είναι η Ελλάδα μου... | Εφημερίδα η Εποχή\nΗ Τήνος είναι η Ελλάδα μου...\nΘέμης Δαλέζιος |\nΤο εισιτήριο έγραφε «Παρίσι - Αθήνα», το ταξίδι γίνεται μ’ ένα ισπανικό τρένο, το «Τάλγκο» και προορισμός είναι η «Καρδιά της Μαργαρίτας». ΄Όπου κι αν μας ταξίδεψε ο Βασίλης Αλεξάκης με τις ιστορίες του, όσοι ξέρουν την Τήνο θα αναγνωρίσουν τις μυρωδιές, τις εικόνες, τα πρόσωπά της...\nΑνακάλυψε το νησί το 1966 από τον πατέρα του Γιάννη Αλεξάκη, Σαντορινιό στην καταγωγή, που βρέθηκε στην Τήνο σε μια θεατρική τουρνέ της Ερασιτεχνικής Σκηνής της οποίας ήταν ιδρυτής και θιασάρχης.\nΟ Βασίλης έχτισε το δικό του σπίτι στην παραλία Γιαννάκη, κοντά στον πανέμορφο οικισμό της Καρδιανής, το 1979. Εκεί περνούσε έκτοτε με την οικογένειά του και τους φίλους του τα καλοκαίρια. «Έχω συνδεθεί πια με χίλιους δυο τρόπους με το νησί, μου αρέσει αυτή η γωνιά, η γαλήνη, η θάλασσα, οι πλαγιές με τις ξερολιθιές. Η Τήνος, σε σύγκριση με τη Σαντορίνη, τουλάχιστον σε αφήνει στην ησυχία σου. Η ομορφιά της είναι διακριτική. Οι περιστεριώνες, που αποτελούν το πιο κομψό στολίδι της, είναι κρυμμένοι στις πτυχές των βουνών της», σημείωνε το 2001 στην «Οφιούσα», την εφημερίδα της Τήνου, την οποία περίμενε, όπως έλεγε, με μεγάλο ενδιαφέρον κάθε μήνα στο Παρίσι για να μαθαίνει τα νέα του νησιού.\nΜάλιστα, στο επετειακό εκατοστό φύλλο της, 2004, και στην ερώτηση: «Γράφετε τα βιβλία σας στα γαλλικά και στη συνέχεια τα μεταφράζετε στα ελληνικά. Όταν είσαστε στην Τήνο σε ποια γλώσσα σκέφτεστε;», απάντησε:\n«Δεν μου είναι καθόλου εύκολο όταν βρίσκομαι στην Τήνο να γράφω σε άλλη γλώσσα από τα ελληνικά. Όχι μόνο επειδή οι άνθρωποι μιλάνε ελληνικά, αλλά επίσης επειδή στη γλώσσα αυτή εκφράζεται το ίδιο το νησί. Εννοώ ότι ελληνικά μου μιλάνε οι ελιές που έχω στον κήπο μου και τα κυπαρίσσια, ελληνικά μου μιλάνε οι πέτρες της ξερολιθιάς –έχω την εντύπωση ότι ο κήπος μου προστατεύεται από στοιβαγμένες λέξεις– ελληνικά και η θάλασσα πιο πέρα.\nΑν έγραφα γαλλικά μπροστά σ’ αυτό το τοπίο, θα το πρόδιδα, θα πρόδιδα ακόμη και τα πουλιά, γιατί είμαι πεπεισμένος διαφορετικά κελαηδούν στην Τήνο και διαφορετικά στο Παρίσι. Αν κάποιος δεν με πιστεύει, ας δοκιμάσει να πει "μπονζούρ" σ’ ένα γάιδαρο, να δούμε τι θα του απαντήσει!»\nΟ Βασίλης Αλεξάκης ήταν λάτρης της Τήνου για περισσότερο από 50 χρόνια. Ο πρόωρος θάνατός του μας στέρησε έναν αγαπητό φίλο και μοναδικό πρεσβευτή της...\nΘέμης Δαλέζιος Ο Θέμης Δαλέζιος είναι εκδότης της εφημερίδας της Τήνου «Οφιούσα» Περισσότερα Άρθρα


ΥΠΗΡΕΣΙΕΣ ΔΙΑΧΕΙΡΙΣΗΣ SOCIAL MEDIA\nΜια επιχείρηση που θέλει να έχει απόλυτη επιτυχία στους τρεις παραπάνω τομείς θα πρέπει να γνωρίζει τα social media στα οποία μπορεί να συμμετέχει. Φιλοσοφία του PR 4YOU είναι η άρτια-δυναμική παρουσία κάθε επιχείρησης σε συγκεκριμένα social media και όχι μια ελλιπή παρουσία σε πολλά από αυτά.\nΓια το λόγο αυτό, μελετάμε μαζί σας τις πιθανές επιλογές, σας βοηθάμε να επιλέξετε τα κατάλληλα social media και δημιουργούμε την επαγγελματική σας σελίδα σε αυτά, η οποία σαφώς θα έχει όμοια αισθητική και παρουσίαση παντού.\nΠοιες είναι οι ενέργειες που κάνουμε για να βοηθήσουμε την ανάπτυξη της επιχείρησης σας στα social media.\nΔημιουργία μοναδικού περιεχομένου για κάθε post.\nΞεκινώντας τη δημιουργία περιεχομένου για κάθε post, πρέπει να έχουμε καθορίσει, σε συνεννόηση μαζί σας, με ποιο τρόπο θέλετε να προσελκύσετε την προσοχή του κοινού. Αυτό σημαίνει ότι το περιεχόμενο που θα δημιουργήσουμε μπορεί να μάθει στους πιθανούς πελάτες οτιδήποτε αφορά το brand σας, να τους καλεί σε δράση (ένας διαγωνισμός, μια προσφορά για λίγες ώρες), ακόμη και να τους ενημερώνει για θέματα που αφορούν τον γενικότερο κλάδο που δραστηριοποιείται η επιχείρηση σας. Ποτέ δε δημοσιεύουμε πράγματα άσχετα με το brand, όπως τραγούδια ή αστείες φωτογραφίες.\nΑλληλεπιδρούμε και αυξάνουμε τους followers.\nΗ αλληλεπίδραση γίνεται σε καθημερινή βάση με posts που θα αποκτήσουν πολλά likes, retweets, σχόλια και shares. Επίσης, συμμετέχουμε σε διαλόγους στα social media με ανθρώπους που μπορεί να έχουν ανάγκη τα προϊόντα ή τις υπηρεσίες σας και ως τώρα να μην τα γνωρίζουν. Η αύξηση των followers μπορεί να γίνει είτε οργανικά, είτε με πληρωμένη διαφήμιση.\nΒελτιστοποίηση της fan page της επιχείρησης σας.\nΕάν υπάρχει ήδη fan page, τότε πριν ξεκινήσουμε τις καμπάνιες μας, θα χρειαστεί να γίνει βελτιστοποίηση σε κάθε μια από αυτές. Αυτό θα μας βοηθήσει να επιτύχουμε τη μέγιστη έκθεση και προβολή σε κάθε social media.\nΔιαχείριση Καμπάνιας- Διαχείριση Φήμης\nΑν είχατε επενδύσει σε μια διαφημιστική καμπάνια στο facebook και απογοητευτήκατε γιατί δεν είχατε δει αποτελέσματα, ζητήστε μας να σας εξηγήσουμε τι λάθη έγιναν και τι παραλείψατε. Η ομάδα του PR 4YOU μπορεί να αναλάβει τη δημιουργία μιας επιτυχημένης καμπάνιας η οποία θα αξιοποιήσει στο έπακρο κάθε ευρώ που επενδύσατε σε αυτή.\nΑσχέτως με το πόσα post θα αποφασίσετε ότι θέλετε να δημοσιεύσουμε για εσάς κάθε εβδομάδα, εμείς παρακολουθούμε τη fan page καθημερινά και θα σας ενημερώνουμε για αναφορές στο brand σας και δραστηριότητες που ίσως χρειαστούν την προσοχή σας.\nΑπευθυνόμαστε σε κάθε επιχειρηματία ο οποίος καταλαβαίνει τη χρησιμότητα των social media για την εξέλιξη της επιχείρησης του και δεν έχει χρόνο ή δεν δύναται να ασχοληθεί ο ίδιος με αυτό. Κύριο μέλημα μας είναι να διαχειριστούμε τη φήμη σας στον ταχύτατα εξελισσόμενο κόσμο των social media. Η εμπειρία και οι γνώσεις μας είναι τα όπλα μας για να ανεβάσουμε την επιχείρηση σας ψηλά στο κόσμο των social media.\nΤα πακέτα προώθησης της επιχείρησης σας στα social media διαφέρουν ανάλογα με την ποσότητα και τη συχνότητα των δημοσιεύσεων που θέλετε να έχετε. Έτσι, μπορούμε να ξεκινήσουμε από 2-3 δημοσιεύσεις την εβδομάδα έως και 3 καθημερινά! Επικοινωνήστε μαζί μας για να συζητήσουμε και να οργανώσουμε μαζί την ιδανική social media στρατηγική!


Ομιλία του Διοικητή της Τράπεζας της Ελλάδος Γιάννη Στουρνάρα στο Eighth ECB Statistics Conference στη Φρανκφούρτη με θέμα: «Η αξιοποίηση μικροδεδομένων στις αποφάσεις νομισματικής πολιτικής: πέρα και πίσω από τα συγκεντρωτικά μεγέθη»\n06/07/2016 - Ομιλίες\nΣας ευχαριστώ πολύ που με προσκαλέσατε να μιλήσω με θέμα την αξιοποίηση μικροοικονομικών δεδομένων (“μικροδεδομένων”) στη λήψη αποφάσεων νομισματικής πολιτικής. Πριν από λίγα χρόνια αυτό το θέμα θα προκαλούσε τουλάχιστον έκπληξη. Η νομισματική πολιτική ενδιαφέρεται για συγκεντρωτικά μεγέθη και το Ευρωσύστημα έχει σαφή αποστολή να διασφαλίζει τη σταθερότητα του γενικού επιπέδου των τιμών στη ζώνη του ευρώ ως σύνολο χωρίς να λαμβάνει υπόψη τις αναδιανεμητικές επιδράσεις των αποφάσεών του. Εφόσον τα μικροδεδομένα αποτυπώνουν τη διανομή του εισοδήματος και του πλούτου, η χρησιμότητά τους για τη νομισματική πολιτική δεν είναι καθόλου προφανής. Μπορεί μάλιστα να θεωρηθεί και αναχρονιστική. Θυμάμαι τη νομισματική πολιτική που ακολουθούσαν πολλές χώρες, μεταξύ αυτών και η Ελλάδα, μέχρι τη δεκαετία του ’80, τότε που η πιστωτική πολιτική και η επιβολή επιλεκτικών πιστωτικών ελέγχων επιδίωκαν να κατευθύνουν τους δανειακούς πόρους προς συγκεκριμένους τομείς (και κλάδους) της οικονομίας, αποκλείοντας παντελώς τους άλλους τομείς από τον τραπεζικό δανεισμό. Η εφαρμογή αυτών των πιστωτικών ελέγχων απαιτούσε ένα σημαντικό όγκο μικροδεδομένων. Παραδείγματος χάριν, οι τράπεζες ήταν υποχρεωμένες να υποβάλλουν στοιχεία όχι μόνο για το σύνολο των δανείων προς τις μη χρηματοπιστωτικές επιχειρήσεις, αλλά και ανάλυση των δανείων τους σε συγκεκριμένες κατηγορίες, όπως το εξαγωγικό εμπόριο, το εισαγωγικό εμπόριο και το εμπόριο καπνού. Με την κατάργηση αυτών των ελέγχων, καταργήθηκε και η λεπτομερής υποβολή μικροδεδομένων και αντικαταστάθηκε με την υποβολή συγκεντρωτικών μεγεθών του ισολογισμού. Κανείς δεν προτείνει επιστροφή στη μικροοικονομική διαχείριση της οικονομίας. Οι κεντρικές τράπεζες θα πρέπει να παραμείνουν προσηλωμένες στην επίτευξη του σκοπού τους, που είναι η σταθερότητα των τιμών στο σύνολο της οικονομίας.\nΜε την εκδήλωση της χρηματοπιστωτικής κρίσης όμως συνειδητοποιήσαμε ότι τα συγκεντρωτικά δεδομένα δεν αρκούν και ότι οι φορείς χάραξης πολιτικής χρειάζονται πιο αναλυτικά δεδομένα. Αυτό δεν σημαίνει ότι υπήρξε κάποια θεμελιώδης μεταβολή όσον αφορά τους σκοπούς της νομισματικής πολιτικής. Εξακολουθούμε να εστιάζουμε την προσοχή μας στις μακροοικονομικές μεταβλητές και δεν τίθεται θέμα επιστροφής στις λεπτομερείς αναδιανεμητικές πιστωτικές πολιτικές του παρελθόντος. Σήμερα, η χρήση των μικροδεδομένων στη χάραξη της νομισματικής πολιτικής υπηρετεί ένα μάλλον διαφορετικό σκοπό. Τα μικροδεδομένα αφενός μας βοηθούν να κατανοήσουμε καλύτερα το μηχανισμό μετάδοσης της νομισματικής πολιτικής και αφετέρου μας επιτρέπουν να ερμηνεύσουμε καλύτερα τα συγκεντρωτικά δεδομένα και ως εκ τούτου να προβλέπουμε καλύτερα την εξέλιξή τους.\nΑυτοί οι δύο στόχοι στην πράξη σημαίνουν ότι τα μικροδεδομένα όχι μόνο αποτελούν ένα βήμα πέρα από τα συγκεντρωτικά μεγέθη, αλλά και μας επιτρέπουν να δούμε τι κρύβεται πίσω από αυτά τα μεγέθη. Τα μικροδεδομένα μπορούν είτε να συμπληρώσουν τα υπάρχοντα συγκεντρωτικά στοιχεία είτε να τα αντικαταστήσουν με νέες βάσεις δεδομένων καλύτερης ποιότητας. Τα μικροδεδομένα μπορούν να ενισχύσουν την ευελιξία των συγκεντρωτικών στοιχείων, καθώς μπορούν να προσαρμόζονται ώστε να συμβαδίζουν με τις χρηματοπιστωτικές καινοτομίες, τις αλλαγές του κανονιστικού πλαισίου ή τις συμπεριφορικές αντιδράσεις στις μεταβολές του οικονομικού περιβάλλοντος.\nΚατ’ αρχάς θα εξετάσω πώς τα αναλυτικά δεδομένα μπορούν να προωθήσουν την ευελιξία των δεδομένων που χρησιμοποιούνται για τη μακροοικονομική και νομισματική ανάλυση σε συνολικό επίπεδο. Η κύρια μέθοδος συλλογής νομισματικών στατιστικών στοιχείων μπορεί να περιγραφεί ως «η μέθοδος του ισολογισμού». Οι στατιστικολόγοι ζητούν από τους φορείς χάραξης πολιτικής να τους γνωρίσουν τις ανάγκες τους για στατιστική πληροφόρηση. Μόλις καταγραφούν αυτές οι ανάγκες, οι στατιστικολόγοι σχεδιάζουν πρότυπους πίνακες (templates) παρόμοιους με τους ισολογισμούς που δημοσιεύουν οι τράπεζες. Στη συνέχεια οι χρήστες των δεδομένων πρέπει να αποφασίσουν σχετικά με το συγκεκριμένο τρόπο απεικόνισης. Π.χ. ένας πίνακας που αφορά τα δάνεια μπορεί να απεικονίζει τους τομείς της οικονομίας στις κάθετες στήλες και τις διάρκειες των δανείων στις οριζόντιες σειρές. Οι χρήστες πρέπει επίσης να καθορίσουν ποιες κατηγορίες διαρκειών τους ενδιαφέρουν. Αυτές οι επιλογές τους θα πρέπει να προβλεφθούν σε κανονισμούς συλλογής στατιστικών στοιχείων και για μεγάλο χρονικό διάστημα δεν θα μπορούν να αλλάξουν. Η τροποποίηση των πινάκων υποβολής στοιχείων είναι μια δύσκολη και δαπανηρή διαδικασία όχι μόνο για τις κεντρικές τράπεζες, αλλά και για τον τραπεζικό κλάδο. Γι’ αυτό το λόγο το Ευρωσύστημα δεσμεύεται να διατηρεί τους πίνακες αυτούς σταθερούς τουλάχιστον για μία πενταετία. Τι μπορούμε να κάνουμε αν έχουμε λόγους να πιστεύουμε ότι οι κατηγορίες που περιλαμβάνονται στα νομισματικά μεγέθη πρέπει να αλλάξουν, π.χ. σε περίπτωση που προϋπόθεση για να περιληφθούν δεν είναι να έχουν διάρκεια έως δύο έτη, αλλά έως 18 μήνες; Με τα συγκεντρωτικά δεδομένα το μόνο πράγμα που μπορούμε να κάνουμε είναι να περιμένουμε υπομονετικά έως ότου τεθεί σε ισχύ ο επόμενος γύρος των τροποποιήσεων των κανονισμών, ενώ στο μεταξύ μπορεί να καταστούν αναγκαίες και άλλες αλλαγές. Χαρακτηριστικό παράδειγμα είναι αυτό που συνέβη στη χώρα μου τα έτη μετά το 2000, όταν για διάφορους λόγους οι καταθέτες στράφηκαν σταδιακά από τις συνήθεις τραπεζικές καταθέσεις προς τη χρήση repos. Τελικά, αυτό το θέμα αντιμετωπίστηκε και διορθώθηκε όταν τα repos συμπεριλήφθηκαν και πάλι στις καταθέσεις, αλλά εξακολουθεί να υπάρχει μια εμφανής ασυνέχεια στη στατιστική σειρά, που περιπλέκει την ανάλυση και ενίοτε οδηγεί, ακόμη και προσεκτικούς οικονομολόγους, σε λανθασμένα συμπεράσματα.\nΜε τα αναλυτικά δεδομένα όμως, οι στατιστικές ανάγκες των φορέων χάραξης πολιτικής μπορούν να ικανοποιηθούν άμεσα. Θα αναφέρω κάποιες ενδεικτικές περιπτώσεις όπου αναμένω ότι η μετάβαση στα αναλυτικά μικροδεδομένα θα συμβάλει θετικά στην ποιότητα και στην εγκαιρότητα των αναλύσεων και αποφάσεων νομισματικής πολιτικής. Και θα εξετάσω συγκεκριμένους τομείς όπου τα μικροδεδομένα μπορούν να εμπλουτίσουν την ανάλυσή μας και να βελτιώσουν την ποιότητα της λήψης αποφάσεων.\nΤα μικροδεδομένα είναι ίσως ένας τρόπος να ξεφύγουμε από το νόμο του Goodhart. Σύμφωνα με αυτό το νόμο, μόλις οι νομισματικές αρχές αρχίσουν να καθορίζουν στόχο για ένα νομισματικό μέγεθος, αυτό το μέγεθος αρχίζει να μη συμπεριφέρεται ομαλά, καθώς η χρηματοπιστωτική καινοτομία οδηγεί στη δημιουργία νέων χρηματοοικονομικών μέσων, σε μια προσπάθεια να παρακαμφθούν οι περιορισμοί που απορρέουν από το κανονιστικό πλαίσιο. Με τα μικροδεδομένα, οι φορείς χάραξης πολιτικής έχουν τη δυνατότητα να παρακολουθούν αυτές τις εξελίξεις σχεδόν σε πραγματικό χρόνο και να προσαρμόζουν ανάλογα τους στόχους. Και μπορούν πιο εύκολα να διαπιστώνουν κατά πόσον η αλλαγή της συμπεριφοράς των μακροοικονομικών μεγεθών αντανακλά μεταβολές στα θεμελιώδη οικονομικά μεγέθη ή είναι κάποια μορφή κανονιστικού αρμπιτράζ.\nΑπό την ανισότητα του Jensen γνωρίζουμε ότι, αν οι συμπεριφορικές αντιδράσεις στη νομισματική πολιτική είναι μη γραμμικές, τότε η αντίδραση της οικονομίας διαφέρει από την αντίδραση του μέσου οικονομικού παράγοντα όσο αυξάνεται η διαφοροποίηση των χαρακτηριστικών των οικονομικών παραγόντων. Όταν η οικονομία εμφανίζει μεγαλύτερη διαφοροποίηση (ή αυξημένη ανισότητα), υπάρχουν συνέπειες για το μηχανισμό μετάδοσης της νομισματικής πολιτικής. Αν η επίδραση των μέσων νομισματικής πολιτικής στη διανομή των χαρακτηριστικών των οικονομικών παραγόντων είναι μικρή ή απρόβλεπτη, τότε μπορούμε να υποθέσουμε, προσεγγιστικά τουλάχιστον, ότι αυτές οι μεταβολές της διανομής ενδεχομένως προσθέτουν στατιστικό θόρυβο, αλλά δεν επηρεάζουν συστηματικά τη συμπεριφορά της οικονομίας.\nΤην πρόσφατη περίοδο έχουμε αυξημένους λόγους να πιστεύουμε ότι αυτό μπορεί να μην ισχύει. Υπάρχει πλέον ένα εκτενές και αυξανόμενο σύνολο ερευνητικών εργασιών σχετικά με τις επιδράσεις της μη συμβατικής νομισματικής πολιτικής στις τιμές των περιουσιακών στοιχείων και κατ’ επέκταση στη διανομή του πλούτου. Αν όντως υπάρχει αυτή η σχέση και ο πλούτος ασκεί μια μη γραμμική επίδραση στη δαπάνη και την αποταμίευση, οι μη συμβατικές νομισματικές πολιτικές επηρεάζουν το μηχανισμό μετάδοσης. Όταν έχουμε στη διάθεσή μας ένα εμπλουτισμένο σύνολο αναλυτικών δεδομένων μπορούμε να λάβουμε υπόψη τις επιδράσεις των μέτρων νομισματικής πολιτικής στη διανομή του πλούτου και τελικά να επιτύχουμε μια ακριβέστερη υποδειγματοποίηση του μηχανισμού μετάδοσης.\nΈνα ακόμη μεγαλύτερο σύνολο μελετών εξετάζει την επίδραση του πλούτου ή των πιστωτικών περιορισμών στη συμπεριφορά των νοικοκυριών και, μέσω αυτής, στο μηχανισμό μετάδοσης της νομισματικής πολιτικής. Αυτό είναι σημαντικό προκειμένου να εκτιμήσουμε πόσο γρήγορα η εφαρμογή πιο επεκτατικής νομισματικής πολιτικής θα αποφέρει καρπούς, ενθαρρύνοντας την αύξηση της ζήτησης. Τα μικροδεδομένα μπορούν να μας βοηθήσουν να προχωρήσουμε πέρα από τις συνολικές εξισώσεις Euler και να επιτύχουμε μια πιο πλούσια ανάλυση. Μπορούμε να προσδιορίσουμε τα χαρακτηριστικά των νοικοκυριών που αντιμετωπίζουν πιστωτικούς περιορισμούς, αλλά και πόσο σοβαροί είναι αυτοί οι περιορισμοί. Μπορούμε επίσης να εξετάσουμε τη σημασία των διαφόρων μορφών του πλούτου (π.χ. κατοικίες ή ποικίλα χρηματοοικονομικά μέσα) και πόσο στενά ευθυγραμμισμένα είναι τα στοιχεία ενεργητικού και παθητικού των νοικοκυριών.\nΤο Ευρωσύστημα έχει από καιρό κατανοήσει την αναγκαιότητα της πληροφόρησης αυτού του είδους και έχει διοργανώσει την «Έρευνα για τα οικονομικά και την κατανάλωση των νοικοκυριών» (HFCS), που διεξάγεται κάθε 2-3 χρόνια. Όλες οι χώρες της ζώνης του ευρώ συλλέγουν στοιχεία για το εισόδημα, τη κατανάλωση, τον πλούτο και το χρέος, σε επίπεδο νοικοκυριού. Η έρευνα έχει εμπλουτίσει σημαντικά τα δεδομένα που διαθέτουμε σχετικά με τον πλούτο. Παράλληλα, για να δοθούν απαντήσεις στα παραπάνω ερωτήματα, χρειάζονται μικροδεδομένα – σε επίπεδο νοικοκυριού ή/και ατόμου – τα οποία θα επιτρέψουν την ακριβέστερη μέτρηση των επιδράσεων της νομισματικής πολιτικής στην πραγματική οικονομία.\nΠαρότι βρισκόμαστε ακόμη στη φάση της ανάλυσης των αποτελεσμάτων του δεύτερου μόλις κύματος αυτής της έρευνας, έχουμε ήδη το πρωτογενές υλικό που μπορεί να μας βοηθήσει να απαντήσουμε σε μια σειρά από ερωτήματα. Πώς ο πλούτος επηρεάζει την καταναλωτική συμπεριφορά; Η επίδραση του πλούτου στην κατανάλωση διαφέρει μεταξύ των νοικοκυριών ανάλογα με την ηλικία τους, το αν έχουν ιδιόκτητη κατοικία ή χρέος; Όσο προχωρούμε και θα ολοκληρώνονται και άλλα κύματα αυτής της έρευνας, θα είμαστε σε θέση να αντλήσουμε κάποιες πληροφορίες σχετικά με τη δυναμική των μικροδεδομένων και να τη συνδέσουμε με τις μακροοικονομικές μεταβλητές. Θα μπορούμε έτσι να διερευνήσουμε τις διαφορικές επιδράσεις στα νοικοκυριά της ζώνης του ευρώ από μεταβολές των τιμών των περιουσιακών στοιχείων οι οποίες προκαλούνται από μια απόφαση νομισματικής πολιτικής. Έτσι, η άνοδος των τιμών των μετοχών αυξάνει την ανισότητα, η άνοδος των τιμών των κατοικιών τη μειώνει και οι μεταβολές των τιμών των ομολόγων έχουν ως επί το πλείστον ουδέτερη επίδραση στην ανισότητα.\nΗ μεγάλη ποικιλομορφία όσον αφορά τη διάρθρωση κάθε οικονομίας της ζώνης του ευρώ αυξάνει τη δυσκολία του εγχειρήματος, ταυτόχρονα όμως μας δίνει τροφή για σκέψη. Ένα σημαντικό αποτέλεσμα από τη διεξαγωγή αυτής της έρευνας ταυτόχρονα σε όλη τη ζώνη του ευρώ ήταν ότι μας ανάγκασε να ευθυγραμμίσουμε τους λειτουργικούς ορισμούς των μικροοικονομικών μεταβλητών μεταξύ των χωρών, μια διαδικασία που θα μας βοηθήσει στο μέλλον, όταν θα συλλέγουμε άλλα μικροδεδομένα. Η έρευνα έχει επίσης προσφέρει απτά παραδείγματα του πώς οι διαφορές στη διάρθρωση της οικονομίας έχουν ευρύτερες συνέπειες, πώς π.χ. η κατοχή ιδιόκτητης κατοικίας ή η γήρανση του πληθυσμού επηρεάζουν τις καταναλωτικές και αποταμιευτικές αποφάσεις.\nΕνόσω συνεχίζεται η «Έρευνα για τα οικονομικά και την κατανάλωση των νοικοκυριών», τα αποτελέσματά της θα πρέπει να ενσωματώνονται στα υπόλοιπα μακροοικονομικά δεδομένα. Ένα μυστικό που συχνά παραγνωρίζεται είναι ότι στους περισσότερους μακροοικονομικούς λογαριασμούς ο τομέας των νοικοκυριών υπολογίζεται εξ υπολοίπου, επειδή δεν υπάρχει ολοκληρωμένη πληροφόρηση για τον τομέα. Η συγκεκριμένη έρευνα θα μας βοηθήσει να καλύψουμε αυτό το κενό και να κατανοήσουμε καλύτερα τις χρηματοοικονομικές σχέσεις στην οικονομία.\nΈνα άλλο παράδειγμα συνόλου μικροδεδομένων που συλλέγονται από το Ευρωπαϊκό Σύστημα Κεντρικών Τραπεζών (ΕΣΚΤ) μέσω του Δικτύου Έρευνας της Δυναμικής των Μισθών (Wage Dynamics Network) ήταν η έρευνα που διεξήχθη μεταξύ των επιχειρήσεων σε κάθε χώρα, με σκοπό να καταγράψει τις μισθολογικές και τιμολογιακές πολιτικές τους και τους τρόπους προσαρμογής τους σε διαταραχές της ζήτησης.\nΤο πρώτο κύμα δεδομένων συλλέχθηκε πριν από την κρίση και αποσκοπούσε να διερευνήσει τη δυναμική των μισθών και του κόστους εργασίας και τη σημασία τους για τη νομισματική πολιτική. Αυτή η δυναμική έχει συνέπειες για το πώς οι επιχειρήσεις και τελικά η πραγματική οικονομία ως σύνολο αντιδρούν στις οικονομικές διαταραχές. Ειδικότερα, οι επιχειρήσεις ερωτήθηκαν πόσο συχνά μεταβάλλουν τους μισθούς, με ποιο τρόπο αποφασίζουν πόσο πρέπει να μεταβληθούν οι μισθοί, αν οι μισθολογικές μεταβολές στη συνέχεια μετακυλίονται στις τιμές, για το θεσμικό πλαίσιο των μισθολογικών διαπραγματεύσεων, καθώς και για το βαθμό του ανταγωνισμού στον τομέα στον οποίο δραστηριοποιούνται. Το τρέχον κύμα διεξαγωγής της έρευνας επικεντρώνεται στις μεταρρυθμίσεις της αγοράς εργασίας που έχουν σημειωθεί σε ορισμένες χώρες κατά τη διάρκεια της κρίσης, σε μια προσπάθεια να διαπιστωθεί αν οι μεταρρυθμίσεις συνδέονται με μεταβολή της μισθολογικής συμπεριφοράς. Αυτό θα μας επιτρέψει να κατανοήσουμε σε ποιο βαθμό η κρίση έχει επηρεάσει τη μικροοικονομική συμπεριφορά, ιδίως μέσω αυξημένης ευελιξίας των τιμών και των μισθών, και σε ποιο βαθμό αυτές οι μεταβολές επιδρούν στο μηχανισμό μετάδοσης της νομισματικής πολιτικής.\nΩς ένα τελευταίο παράδειγμα της αυξανόμενης σημασίας των μικροδεδομένων, να σας υπενθυμίσω την απόφαση που έλαβε το Διοικητικό Συμβούλιο της ΕΚΤ πριν από λίγες εβδομάδες να προχωρήσει στη συλλογή αναλυτικών πιστωτικών στοιχείων, σε επίπεδο μεμονωμένων δανείων, δημιουργώντας μια δέσμη δεδομένων που είναι ήδη γνωστή ως AnaCredit (analytical credit dataset). Το έργο αυτό, που συμπληρώνει την υπάρχουσα στατιστική βάση δεδομένων για τις διακρατήσεις τίτλων (Securities Holding Statistics -SHS), θα μας επιτρέψει να έχουμε μια αρκετά λεπτομερή εικόνα για τις υποχρεώσεις του τομέα των επιχειρήσεων και τον τρόπο διαχείρισής τους. Αυτό θα δώσει τη δυνατότητα να γίνει πολύ λεπτομερέστερη ανάλυση των επιδράσεων των νομισματικών πολιτικών και να συνδεθεί η συμπεριφορά των επιχειρήσεων με μια σειρά από μικροοικονομικές και χρηματοπιστωτικές μεταβλητές, όπως μέγεθος επιχείρησης, πιστοληπτική ικανότητα, τομέας οικονομίας κ.λπ. Ελπίζουμε να έχουμε μια πιο ολοκληρωμένη και ευκρινέστερη απάντηση στα ερωτήματα που μας απασχολούν, π.χ. ποιοι παράγοντες εμποδίζουν την ανάκαμψη των επενδύσεων τη στιγμή που τα βασικά επιτόκια βρίσκονται στο κατώτατο δυνατό επίπεδο και τι χρειάζεται για την επανεκκίνηση της επενδυτικής δραστηριότητας.\nΑφού μέχρι τώρα σας παρουσίασα τα πιθανά οφέλη των μικροδεδομένων για τη χάραξη της νομισματικής πολιτικής, αισθάνομαι την υποχρέωση να σας προειδοποιήσω ότι ο δρόμος που έχουμε μπροστά μας δεν θα είναι εύκολος. Πρέπει να εργαστούμε εντατικά για την επίλυση πολλών ζητημάτων που αναπόφευκτα θα ανακύψουν.\nΠρώτα απ’ όλα, θα πρέπει να απαντήσουμε στους προβληματισμούς για το ενδεχόμενο να δημιουργηθεί μια κατάσταση “Μεγάλος Αδερφός”. Τα αναλυτικά δεδομένα, σχεδόν εξ ορισμού, προκαλούν ανησυχίες σχετικά με την προστασία των προσωπικών δεδομένων. Τα περισσότερα αναλυτικά στοιχεία που παρουσιάζουν ενδιαφέρον για τις κεντρικές τράπεζες αφορούν επιχειρηματικές μονάδες. Δεν περιέχουν ευαίσθητα προσωπικά δεδομένα, αλλά συχνά περιέχουν σημαντικές πληροφορίες που είναι ευαίσθητες για τις αγορές. Και πάλι όμως, τυχόν ακατάλληλη χρήση τους μπορεί να βλάψει κάποιους ή είναι δυνατόν τα δεδομένα να χρησιμοποιηθούν με σκοπό καταχρηστικές συμπράξεις σε ένα ολιγοπωλιακό περιβάλλον. Ορισμένοι ίσως θεωρούν ότι αυτές οι ανησυχίες είναι μια μικρή ενόχληση που δεν πρέπει να σταθεί εμπόδιο στην πορεία προς το λαμπρό νέο μέλλον των «μεγάλων δεδομένων» (big data). Αυτή η άποψη θα ήταν λάθος και το μόνο που θα επιτύγχανε θα ήταν να αυξήσει την καχυποψία και να οδηγήσει σε υποβάθμιση της ποιότητας των στοιχείων. Οι κεντρικές τράπεζες θα πρέπει να είναι στην πρώτη γραμμή της διαμόρφωσης βέλτιστων πρακτικών και επαρκών ασφαλιστικών δικλίδων που να επιτρέπουν τη χρήση τέτοιων δεδομένων χωρίς να θίγεται η ιδιωτική ζωή των ατόμων.\nΔεύτερον, θα πρέπει να έχουμε επίγνωση ότι μπορεί κανείς να πνιγεί σε μια θάλασσα δεδομένων. Όπως είπε ο τιμημένος με το βραβείο Νόμπελ Herbert Simon: «Ο πλούτος των πληροφοριών δημιουργεί ένδεια προσοχής». Το χαρακτηριστικό, μάλλον αυτονόητο, των μικροδεδομένων είναι το μέγεθός τους: από την κατασκευή τους περιέχουν μια τεράστια ποσότητα πληροφοριών. Είναι σημαντικό λοιπόν να εξετάσουμε όχι μόνο τα οφέλη των μικροδεδομένων, αλλά και τους κινδύνους που συνεπάγονται για τους υπεύθυνους χάραξης πολιτικής. Ο κίνδυνος είναι οι φορείς χάραξης πολιτικής να βομβαρδίζονται από υπερβολικά μεγάλο πλήθος αριθμητικών δεδομένων, με αποτέλεσμα να καθυστερεί η λήψη αποφάσεων.\nΝα σας δώσω ένα απλό παράδειγμα. Σκεφτείτε μία από τις βασικές μεταβλητές που παρακολουθεί η νομισματική πολιτική, το ρυθμό μεταβολής του Μ3. Τα συγκεντρωτικά δεδομένα για το Μ3 είναι μόνο ένας αριθμός ή μία χρονοσειρά λ.χ. 12 μηνιαίων παρατηρήσεων. Ποια είναι τα αντίστοιχα μικροδεδομένα; Μια πιθανή ανάλυση του συνολικού μεγέθους είναι να εξετάσουμε τους 6.000 αριθμούς που περιγράφουν την εξέλιξη συγκεκριμένων κατηγοριών καταθέσεων σε κάθε πιστωτικό ίδρυμα. Τι μπορούν να κάνουν οι υπεύθυνοι χάραξης πολιτικής όταν έρχονται αντιμέτωποι με 6.000 αριθμούς; Όχι πολλά. Μπορεί να συστήσουν μια ομάδα εργασίας για να εξετάσει τα δεδομένα και να επανέλθει με μια έκθεση σε έναν ή δύο μήνες.\nΕίναι σημαντικό να σημειωθεί ότι οι φορείς χάραξης πολιτικής στην πράξη δεν χρησιμοποιούν και δεν πρέπει να χρησιμοποιούν μικροδεδομένα. Σκεφτείτε π.χ. τα μικροδεδομένα που συλλέγονται μέσω της «Έρευνας για τα οικονομικά και την κατανάλωση των νοικοκυριών» που προανέφερα. Θα πρέπει οι φορείς χάραξης πολιτικής να μελετούν αυτό τον τεράστιο όγκο δεδομένων; Όχι φυσικά, αλλά θα πρέπει να διοχετεύουν αυτά τα δεδομένα σε στατιστικά υποδείγματα που μπορούν να παράγουν ενδιαφέρουσες και χρήσιμες συνοπτικές στατιστικές και να αποκαλύπτουν τις σχέσεις που είναι σημαντικές για την επιτυχία της πολιτικής. Οι υπεύθυνοι χάραξης πολιτικής θα πρέπει να αναζητούν την εικόνα όλου του δάσους και όχι μιας σειράς από δέντρα και θα πρέπει να αναθέτουν στους στατιστικολόγους και τους οικονομολόγους να αναπτύσσουν υποδείγματα και συνοπτικές στατιστικές μέσω των οποίων θα παρακολουθούνται οι εξελίξεις και θα δίνονται απαντήσεις στα ερωτήματα που τους απασχολούν.\nΓια να μη χάσουμε λοιπόν από τα μάτια μας το δάσος, οι οικονομολόγοι και οι στατιστικολόγοι πρέπει να διαθέτουν έξυπνα εργαλεία που να επιτρέπουν την κατάλληλη επεξεργασία των μικροδεδομένων. Οι υπεύθυνοι χάραξης πολιτικής πρέπει να ζητούν χρήσιμες πληροφορίες που θα αντλούνται από τα μικροδεδομένα, έτσι ώστε να έχουν μια καλύτερη εικόνα των συγκεντρωτικών μεγεθών. Η καταγραφόμενη αύξηση του Μ3 ανταποκρίνεται στην πραγματικότητα ή είναι απλώς τεχνητή και οφείλεται στο κανονιστικό αρμπιτράζ; Ποιοι είναι οι προσδιοριστικοί παράγοντες της αύξησης του Μ3; Πρόκειται για ευρέως διαδεδομένο φαινόμενο ή για κάποιες ακραίες τιμές; Τι κρύβεται πίσω από μια έντονη πιστωτική επέκταση; Λίγες μεγάλες επιχειρήσεις ή πολλές μικρού και μεσαίου μεγέθους;\nΤο θέμα είναι οι στατιστικολόγοι να γνωρίζουν ακριβώς ποιο είναι το έργο τους. Δεν τους ζητάμε απλώς να συλλέγουν όσο περισσότερα δεδομένα μπορούν και να τα αποθηκεύουν κάπου. Μπορούμε να τους ζητήσουμε να αναπτύξουν έξυπνα, ευέλικτα εργαλεία που να δίνουν εύληπτες απαντήσεις στα ερωτήματα των φορέων χάραξης πολιτικής. Τα έξυπνα εργαλεία είναι συνεπώς απαραίτητα, ώστε οι φορείς χάραξης πολιτικής να μπορούν να αξιοποιήσουν τα αναλυτικά δεδομένα. Γνωρίζετε όλοι την περίφημη αρχή για τους υπολογιστές “garbage in, garbage out” (“σκουπίδια βάζεις, σκουπίδια παίρνεις”). Το πρόβλημα με τα μικροδεδομένα είναι πώς να μην καταλήξουμε σε μια κατάσταση όπου θα έχουμε εισροή πολλών και υψηλής ποιότητας πληροφοριών και δεν θα έχουμε αντίστοιχη εκροή. Για να μπορούμε να επεξεργαζόμαστε και να αξιοποιούμε τα μικροδεδομένα, χρειαζόμαστε δύο πράγματα: κοινούς κωδικούς αναγνώρισης και βάσεις δεδομένων αναφοράς. Αυτά είναι απαραίτητα προκειμένου να οργανωθεί αποτελεσματικά αυτός ο τεράστιος όγκος πληροφοριών και να είναι δυνατή η αξιοποίησή τους για να δοθούν απαντήσεις στις ερωτήματα που θέτουν οι φορείς χάραξης πολιτικής.\nΌπως ανέφερα και πριν, η εκτεταμένη χρήση μικροδεδομένων από τις κεντρικές τράπεζες μεταθέτει το βάρος της στατιστικής παρακολούθησης στους στατιστικολόγους των κεντρικών τραπεζών, αντί για τα ιδρύματα που υποβάλλουν στοιχεία. Είναι επομένως αναγκαίο να θέσουμε επαρκείς πόρους στη διάθεση των στατιστικολόγων μας, ώστε να μπορούν να ανταποκριθούν στις πρόσθετες απαιτήσεις που καλούνται να καλύψουν.\nΘεωρώ ότι βρισκόμαστε στην αρχή μιας περιόδου όπου οι κεντρικές τράπεζες, όπως όλοι οι άλλοι, θα κάνουν χρήση των «μεγάλων δεδομένων» και θα πρέπει να μάθουμε πώς να τα χρησιμοποιούμε για να αποκομίζουμε τα μεγαλύτερα δυνατά οφέλη από αυτά. Αυτά τα δυνητικά οφέλη είναι μεγάλα, εξίσου σημαντική όμως και η προσπάθεια που χρειάζεται. Πρέπει να επενδύσουμε σε υποδομές πληροφορικής, αλλά και εκπαιδεύσουμε τους στατιστικολόγους μας στο χειρισμό των νέων, μεγαλύτερων και πιο σύνθετων συνόλων δεδομένων. Το κόστος θα είναι υψηλό και θα βαρύνει κυρίως τις κεντρικές τράπεζες. Αντί να λαμβάνουμε επεξεργασμένες και άμεσα χρησιμοποιήσιμες πληροφορίες, αρχίζουμε να ζητάμε από τους υπόχρεους φορείς τεράστιες ποσότητες αναλυτικών πληροφοριών που στη συνέχεια υποβάλλονται σε επεξεργασία από τους δικές μας στατιστικές υπηρεσίες. Η διαδικασία συλλογής δεδομένων θα πρέπει να γίνει πιο ορθολογική. Ειδικότερα, θα πρέπει να αξιοποιήσουμε στο μέγιστο τις συνέργειες μεταξύ της συλλογής εποπτικών και (παραδοσιακών) στατιστικών στοιχείων, αναπτύσσοντας κατά το δυνατόν κοινούς ορισμούς ή απλούς κανόνες για την ενσωμάτωση των μεν στοιχείων στα δε.\nΟι κεντρικές τράπεζες σήμερα, αφήνοντας το μικρό ασφαλές λιμάνι των απλών, συγκεντρωτικών δεδομένων, ανοίγονται στο θαυμαστό νέο κόσμο των αναλυτικών μεγάλων δεδομένων. Για να μη χαθούμε, χρειαζόμαστε νέες δεξιότητες, ενισχυμένο πλήρωμα, δηλαδή στατιστικολόγους, και πιο γερά σκάφη, δηλαδή καλύτερα και πιο ευέλικτα στατιστικά υποδείγματα. Και ευελπιστούμε ότι στο τέλος θα φτάσουμε στο νησί της σταθερότητας (των τιμών).


AΝΟΙΚΤΗ ΣΥΝΕΛΕΥΣΗ ΚΑΤΟΙΚΩΝ ΝΕΟΥ ΚΟΣΜΟΥ: Πορεία στο Υπουργείο Εργασίας 15/03/12\nΠορεία στο Υπουργείο Εργασίας 15/03/12\nΠορεία στο Υπουργείο Εργασίας στις 15 Μαρτίου\nΟμόνοια στις 11 π.μ.\nO μεσαίωνας στη ζωή και στα δικαιώματα μας είναι πια εδώ. Με ομοβροντία μέτρων απίστευτης βαρβαρότητας συγκυβέρνηση, εθνικοί και υπερεθνικοί συνεργάτες της και εργοδοσία οδηγούν τους εργαζομένους, τους νέους, τους ανέργους στην εξαθλίωση και στην εξόντωση. Αφού για δεκαετίες οι εργοδότες πλούτισαν και θησαύρισαν από την υπερεκμετάλλευση όλων των εργαζομένων μας ζητάνε να ξαναπληρώσουμε το μεγάλο τους φαγοπότι επικαλούμενοι την κρίση που αυτοί δημιούργησαν χωρίς όμως να την νιώσουν ποτέ.\nΕφιάλτης είναι το μέλλον που μας ετοιμάζουν και η ανεργία είναι το βασικότερο συστατικό της συνταγής τους.\nΉδη η ανεργία έχει εκτιναχθεί σε ποσοστό-ρεκόρ, 30% για το 2012, ποσοστό που μεταφράζεται σε περισσότερους από 1.000.000 ανέργους, χωρίς να υπολογίζονται οι νέοι που αναζητούν πρώτη φορά δουλειά, οι ανασφάλιστοι εργαζόμενοι, οι μισοάνεργοι - μισοεργαζόμενοι που δουλεύουν με το κομμάτι\nΝα ποιοι θέλουν πραγματικά να μας γυρίσουν δεκαετίες πίσω.\nΗ ανεργία και η αθέατη όψη της (ελαστική εργασία, υποαπασχόληση) είναι αποτέλεσμα των μαζικών απολύσεων, της μη ανανέωσης συμβάσεων στο όνομα της κρίσης, των χιλιάδων λουκέτων. Κυρίως, όμως, είναι αποτέλεσμα των στρατηγικών επιλογών του κεφαλαίου όπως εκφράστηκαν από τις κυβερνήσεις ΠΑΣΟΚ-ΝΔ και την εργοδοσία που επεκτάθηκαν με τον παροξυσμό της κρίσης και των Μνημονίων. Είναι σαφές πως Συγκυβέρνηση-Ε.Ε.-Δ.Ν.Τ.-Κεφάλαιο επιδιώκουν να διαλύσουν κάθε έννοια αξιοπρεπούς εργασίας κι αμοιβών, αξιοποιώντας την στρατιά απελπισίας που αυτοί δημιούργησαν. Έτσι, λοιπόν, χρησιμοποιούν την ανεργία ως μοχλό πίεσης και τρομοκράτησης των εργαζόμενων, ως μοχλό πίεσης για τον αφανισμό των συλλογικών μας δικαιωμάτων.\nΑπέναντι στον εκβιασμό της πείνας και της εξαθλίωσης, της ηττοπάθειας, της ατομικής ευθύνης και ενοχής οι εκατοντάδες χιλιάδες άνεργοι, Έλληνες και μετανάστες, είναι επιτακτική ανάγκη να αποκτήσουμε φωνή, να σπάσουμε την απομόνωση, να σταθούμε αλληλέγγυοι και να ζητήσουμε την αλληλεγγύη από όλους τους εργαζόμενους του ιδιωτικού και του δημόσιου τομέα, τις λαϊκές συνελεύσεις γειτονιάς, τα κινήματα «δεν πληρώνω». Μα πάνω από όλα να διεκδικήσουμε το δικαίωμα μας στη δουλειά και την αξιοπρέπεια, να βγάλουμε εμείς τους από πάνω, μια για πάντα στην ανεργία. ΝΑ ΟΡΓΑΝΩΘΟΥΜΕ:\n· Να συγκροτήσουμε συνελεύσεις και πρωτοβουλίες ανέργων σε κάθε κλάδο και σε κάθε γειτονιά.\n· Να απαιτήσουμε την εγγραφή στα συνδικάτα όλων των ανέργων, των συμβασιούχων και των απασχολούμενων με Δελτία Παροχής Υπηρεσιών, με ίδια δικαιώματα με τα άλλα μέλη.\n· Να έρθουμε σε επαφή και να συντονίσουμε τη δράση μας.\nΝΑ ΑΓΩΝΙΣΤΟΥΜΕ ΓΙΑ:\n· Δουλειά για όλους. Με ανθρώπινες συνθήκες και μισθούς που να καλύπτουν τις ανάγκες μας.\n· Επίδομα ανεργίας, για όλο το διάστημα της ανεργίας, στους άνεργους και υποαπασχολούμενους, που να καλύπτει όλες τις ανάγκες μας, χωρίς όρους και προϋποθέσεις. Προσμέτρηση του χρόνου ανεργίας στα συντάξιμα χρόνια.\n· Δωρεάν ιατροφαρμακευτική περίθαλψη όλων των ανέργων, κατάργηση του ορίου των ενσήμων για την σφράγιση των βιβλιαρίων\n· Ελεύθερη χρήση των μέσων μαζικής μεταφοράς, ελεύθερη πρόσβαση σε κοινωνικά αγαθά γνώσης, ψυχαγωγίας και πολιτισμού.\n· Κατάργηση όλων των αντεργατικών νόμων που ελαστικοποιουν τις εργασιακές σχέσεις, απελευθερώνουν τις απολύσεις, καταργούν τις συλλογικές συμβάσεις και το βασικό μισθό.\n· Διασφάλιση των αμοιβών και των αποζημιώσεων για όλους τους εργαζόμενους που παραμένουν απλήρωτοι, σε επίσχεση εργασίας κλπ.\n· Να μην περάσουν οι εκβιασμοί των απολύσεων του κράτους και των εργοδοτών.\nΚΑΛΟΥΜΕ άνεργους, εργαζόμενους, σωματεία, επιτροπές από εργατικούς χώρους, φοιτητές και μαθητές, λαϊκές συνελεύσεις γειτονιάς για να δράσουμε ενωμένα, να αντισταθούμε και να παλέψουμε αποφασισμένα, να ετοιμάσουμε και να οργανώσουμε τους χώρους συνεύρεσης και αλληλεγγύης, να πάρουμε πίσω την χαμένη μας ζωή, τα αγαθά που εμείς παράγουμε, μας ανήκουν και μας τα στερούν.\nΚΑΝΕΝΑΣ ΑΝΕΡΓΟΣ ΜΟΝΟΣ ΤΟΥ\nΑΝΑΤΡΟΠΗ ΤΗΣ ΒΑΡΒΑΡΗΣ ΠΟΛΙΤΙΚΗΣ ΚΥΒΕΡΝΗΣΗΣ, Ε.Ε. και Δ.Ν.Τ.\nΑνοιχτή Πρωτοβουλία Ανέργων (ΣΩ .Β.Α.)\nΣυνέλευση Ανέργων Σωματείου Μισθωτών Τεχνικών\nΟμάδα ανέργων-επισφαλώς εργαζομένων του κοινωνικού κέντρου Βύρωνα\nΔίκτυο Επισφαλώς Εργαζομένων―Ανέργων\nΠανελλήνια Ένωση Αδιόριστων Εκπαιδευτικών (ΠΕΑΕ)\nΕργατική Ενότητα Ναυπηγοεπισκευαστικής Ζώνης Περάματος\n....Μικρό ενημερωτικό σημείωμα για την κινητοποίηση της Πέμπτης 15/03 στο Υπουργείο Εργασίας.\n2η Κινητοποίηση για την ανεργία 22.3.2012\nΠραγματοποιήθηλε σήμερα (σσ.17.3.2012) η κινητοποίηση των επιτροπών ανέργων, τοπικών και κλαδικών. Στο Υπ. Εργασίας (στη Σταδίου) δέχτηκε αντιπροσωπεία των συλλογικοτήτων ο διευθυντής, κ. Λεπενιώτης. Εξαρχής αποφασίσαμε ότι εμείς θέλουμε συνάντηση με τον Κουτρουμάνη και με κανέναν υπηρεσιακό. Για αυτό και στη συνάντηση δεν επιδιώξαμε κάποια σοβαρή συζήτηση. Ανακοινώσαμε επί της ουσίας τα αιτήματά μας, όπως αυτά έχουν καταγραφεί στο κάλεσμα, και με βάση αυτό ζητήσαμε ραντεβού με τον Υπουργό. Ο Λεπενιώτης δεσμεύτηκε να επικοινωνήσει με τον Κουτρουμάνη και να οριστεί ένα ραντεβού την άλλη βδομάδα. Μιλώντας για το ζήτημα της ιατροφαρμακευτικής περίθαλψης ο Λεπενιώτης μας είπε για τον ν. 4052/2012, (Ά 41), άρθρο 138 με βάση το οποίο οι έχοντες κάρτα ανεργίας για το 2012 και 0 ένσημα μπορούν να σφραγίζουν βιβλιάρια. Με βάση τη μέχρι τώρα εμπειρία είπαμε πως κάτι τέτοιο δεν είναι γνωστό και το ΙΚΑ δεν το εφαρμόζει. Ο ίδιος μετέφερε τις ευθύνες στο ΙΚΑ. Επιπλέον, θίξαμε για το ίδιο θέμα τα προβλήματα που αντιμετωπίζουν οι συνάδελφοι ελαστικά εργαζόμενοι, οι οποίο δεν περιλαμβάνονται σε αυτόν τον νόμο. Η συζήτηση δεν επιχειρήθηκε από πλευράς μας να συνεχιστεί γιατί από τον συγκεκριμένο άνθρωπο καμία δεσμευση δεν μπορούσαμε να πάρουμε.\nΑκολούθησε μικρή συνέλευση στην πλ. Κλαυθμώνος στην οποία και αποφασίστηκε νέα πρωινή κινητοποίηση την άλλη Πέμπτη, 22/3, επανέκδοση της αφίσας και του καλέσματος με τις νέες ημερομηνίες και συνέλευση αμέσως μετά στη Νομική. Επίσης, αντιπροσωπεία θα ανακοινώσει αυτές τις αποφάσεις στη συνέλευση των τοπικών επιτροπών και συνελεύσεων το Σάββατο στο Πάντειο.\nΑναρτήθηκε από nkosmos-sineleusi στις 6:35 μ.μ.\nΕτικέτες Ανεργία, Δράσεις, Κάλεσμα\n20 Μαρτίου 2012 - 2:08 π.μ.


Oι πιο stylish τρόποι να φορέσεις το πουλόβερ, σύμφωνα με τα street looks των Fashion Weeks | Ladylike.gr\nΤο πουλόβερ είναι ένα από τα αγαπημένα κομμάτια της γκαρνταρόμπας. Επίσης είναι διαχρονικό. Σε όλες τις αποχρώσεις και σε όλα τα μοτίβα. Τα καλά νέα είναι ότι πλέον μπορεί να φορεθεί με τόσους τρόπους που μας έχει κάνει να το βγάλουμε από τον φάκελο με τα cozy και να το τοποθετήσουμε στα ξεκάθαρα fashion forward της ντουλάπας μας.\nΜαζί με τα luxury catwalks που πραγματοποιούνται τις τελευταίες εβδομάδες στις μητροπόλεις της μόδας (Νέα Υόρκη, Λονδίνο, Μιλάνο- προσεχώς και Παρίσι), το στιλιστικό ενδιαφέρον στρέφεται και στα street looks που μας δίνουν -πιο προσιτές- ιδέες για τα καθημερινά μας σύνολα. Αυτή τη φορά στο επίκεντρο μπαίνει το πουλόβερ. Το έχεις στην ντουλάπα σου. Τώρα δες πώς μπορείς να το φορέσεις διαφορετικά.\nBold απόχρωση και καρό\nΤο πλεκτό αποτελεί διαχρονική αξία. Το ίδιο και το καρό παντελόνι. Όταν όμως το πουλόβερ σε έντονη απόχρωση συναντά το flared καρό -πολύ μακρύ- παντελόνι τότε η εμφάνιση αποτελεί αυτόματα instant style. Φρόντισε το παντελόνι σου να φτάνει μέχρι το πάτωμα και συνδύασέ το με ένα ζευγάρι λευκά ankle boots. Μαγεία.\nΦόρεσέ το πουλόβερ με δέρμα\nΤο μπεζ πουλόβερ σου θα δημιουργήσει την απόλυτη αρμονία με το καφέ leather look παντελόνι σου. Επίλεξε την cargo loose εκδοχή του για σούπερ ανανεωμένα καθημερινά σύνολα. Και μην ξεχνάς τα επιβλητικά κοσμήματα πάνω από το πλεκτό σου. Ρίξε από πάνω κι ένα χρωματιστό παλτό και είσαι έτοιμη.\nΤο πουλόβερ και η φλοράλ φούστα\nΦόρεσε το μακρύ loose πουλόβερ σου πάνω από από τη μάξι φούστα σου. Αν επιλέξεις μία ιδιαίτερη φλοράλ σε pure αποχρώσεις το αποτέλεσμα θα είναι μοναδικό. Συνδύασε το σύνολό σου με ένα ζευγάρι chunky sneakers.\nΗ αρμονία της μονοχρωμίας\nΕπίλεξε ένα σύνολο σε μονοχρωμία. Το φούξια, το κίτρινο (και οι pure εκδοχή τους) ή ακόμα και το pumpkin spice color θα δημιουργήσει το απόλυτο statement στις καθημερινές σου εμφανίσεις. Τόλμησε να κρατήσεις την ίδια χρωματική φιλοσοφία και στα αξεσουάρ σου.


Ο Μετοχικός ακτιβισμός και ο έλεγχος της «κοινωνικής ενσυναίσθησης των τραπεζών»\n20/02/2021, 08:25 2\nΈκρηξη καταθέσεων κατά 21δις ευρώ εν μέσω πανδημίας με σχεδόν μηδενικά επιτόκια καταθέσεων. Την ίδια στιγμή που τα επιτόκια δανεισμού αυξάνονται. Μία απλή αναγωγή του τι σημαίνει αυτό θα οδηγήσει στο συμπέρασμα πως οι καταθέτες δυνητικά έχασαν 100 εκατ. ευρώ την ίδια στιγμή που το τραπεζικό σύστημα καρπούται άνω των 1,5 δις ευρώ σε προμήθειες από τους ίδιους καταθέτες. Σχήμα οξύμωρο ή μήπως όχι;\nΟι ερμηνείες της εξέλιξης αυτής καθώς οι αναγνώσεις του φαινομένου αυτού μπορεί να είναι αρκετές και διιστάμενες . Η πραγματικότητα βρίσκεται στα «μικρά γράμματα». Το «πονηρό» αυτό απόθεμα ρευστότητας για τις τράπεζες δεν μπορεί να αποτελέσει ουσιαστική βάση στήριξης των λειτουργιών των τραπεζών. Αποτελεί εξέλιξη συγκυριακή. Κρύβει δε περισσότερα προβλήματα, παρά εξέλιξη με μακροπρόθεσμες και σταθερές θετικές προεκτάσεις.\nΟι ελληνικές τράπεζες μόλις τελειώσουν τα μορατόρια που έχουν επιβληθεί για τα δάνεια, είναι δεδομένο πως θα αντιμετωπίζουν ένα δύσκολο 21, σύμφωνα με αναλυτές της S&P. Άλλωστε, δεν είναι οι μόνες. Όπως πολλές τράπεζες στην Ευρώπη, τα πιστωτικά μας ιδρύματα είχαν «παγωμένες» αποπληρωμές δανείων εκτιμόμενα σε 30δις τον Ιανουάριο του 21 σε μία προσπάθεια να βοηθηθούν οι πληττόμενοι από την πανδημία.\nΜόνον τυχαία δεν ήταν η πρόσφατη παρέμβαση του πρώην διοικητή της ΕΚΤ και νέου Πρωθυπουργού της Ιταλίας Μ. Ντράγκι που σε πρόσφατο άρθρο του υποστήριξε το κούρεμα των ιδιωτικών δανείων σε Ευρωπαϊκό επίπεδο. Την ίδια στιγμή που ο διοικητής της τράπεζας της Ελλάδας κος Στουρνάρας ορθώς επιμένει για την δημιουργία εγχώριας “bad bank” και η πολιτική των «εμβολίων» βαίνει προς ριζοσπαστικοποίηση, δεν είναι δυνατόν η πολιτική της κυβέρνηση στο θέμα ουσιαστικής και αποδοτικής λειτουργίας των τραπεζών να είναι «by the book”. Εν αναμονή της θέσης της Επιτροπής Ανταγωνισμού επί των πρακτικών των τραπεζών.\nΒασική παράμετρος της ανάλυσης αποτελεί το γεγονός ότι από τα 21 δις νέες καταθέσεις την περίοδο της πανδημίας, οι καταθέσεις των επιχειρήσεων αυξήθηκαν σύμφωνα με δημοσιευμένες αναλύσεις κατά 45%, ενώ των νοικοκυριών μόλις κατά 8,6%. Η αύξηση από τις επιχειρήσεις προκύπτει σχεδόν με βεβαιότητα εξαιτίας των κρατικών ενισχύσεων, της μείωσης κόστους μισθοδοσίας και της αναβολής πληρωμών φόρων και εισφορών. Για δε τα νοικοκυριά, ο περιορισμός εξόδων αλλά και πληρωμών από τα πληττόμενα δημιούργησε μία εικονική αύξηση ρευστότητας.\nΠαρά το γεγονός ότι δεν προβλέπονται αρνητικές εκπλήξεις από τα «τεστ αντοχής», οι τράπεζες ακόμα αδυνατούν να λειτουργήσουν με μία σφαιρική προσέγγιση ως προς τις απαιτήσεις τις οικονομίας και της κοινωνίας στην παρούσα περίοδο. Για παράδειγμα, επιλέγονται να συμμετάσχουν την έκδοση 30ετούς ομολογιακού από τη Κυβέρνηση, με σημαντικά κέρδη για τις ίδιες, την ίδια στιγμή που – σύμφωνα με πληροφορίες – φαίνεται να επέμεναν στην έναρξη των πλειστηριασμών άμεσα. Εκμεταλλεύονται τα κονδύλια από τα ΤΕΠΙΧ Ι&ΙΙ, όταν το αποτέλεσμα του προγράμματος ανέδειξε το γεγονός ότι επέλεξαν την εύκολη αντί της ουσιαστικά ενισχυτικής οδού χρηματοδότησης. Ενώ η τεράστια ρευστότητα του Ταμείου Ανάπτυξης αναμένεται να διοχετευθεί μέσα από τις τράπεζες, εκείνες δεν έχουν προχωρήσει σε έναν ευρύτερο χρηματοδοτικό σχεδιασμό στήριξης των μικρομεσαίων επιχειρήσεων.\nΗ νέα καταθετική βάση που αναπτύχθηκε εν μέσω της νέας κρίσης, δεν αναμένεται να λειτουργήσει ως μαξιλάρι ουσιαστικής ανάπτυξης. Θα χαθεί κατ΄επέκταση αναγκαίος χρόνος βραχυπρόθεσμης υποστήριξης ενός ευρύτερου και ουσιαστικού πλαισίου μετασχηματισμού της οικονομίας μετά την λήξη της πανδημίας. Δυστυχώς, σε αντίθεση με τις ΗΠΑ όπου το πλεονάζον χρήμα μετατρέπεται σε μετοχές, στην Ελλάδα τίθεται σε αδράνεια ως κατάθεση. Εκείνοι όμως που εκ της θέσεώς τους θα έπρεπε να πιέζουν προς την κατεύθυνση αυτή, δυστυχώς φαίνεται να βολεύονται από την υβριδική απραξία με πρόσχημα τον κορονοιό.\nΕφόσον όμως μιλάμε για την αναγκαιότητα επενδύσεων και τον ρόλο του χρηματιστηρίου, ίσως θα πρέπει να τεθεί υπό σοβαρή σκέψη η ολική αποεπένδυση των τραπεζών από την ΕΧΑΕ, καθώς κάποια στιγμή είναι σκόπιμο να αναδειχθεί το γεγονός ότι έστω και άτυπα υφίσταται μία κεκαλυμμένη «σύγκρουση συμφερόντων». Η προώθηση μίας πολιτικής άμεση ενίσχυσης του Χρηματιστηρίου, θα αποστερούσε από τις τράπεζες από το «φθηνό» χρήμα των νέων καταθέσεων. Εξέλιξη που στην παρούσα φάση ανασυγκρότησής των δεν αποτελεί προτιμητέα επιλογή. Κατά συνέπεια, είναι καιρός η κυβέρνηση να λάβει σοβαρά υπόψη την αναγκαιότητα ενός σταδιακού «απογαλακτισμού» και «απελευθέρωσης» της υπαρκτής αλλά μη αναδεικνυόμενης εδώ και χρόνια δυναμικής του ΧΑΑ.\nΕίναι καιρός, από την στιγμή που η Κυβέρνηση δεν έχει την δυνατότητα να πιέσει προς την κατεύθυνση της ανάδειξης πραγματικών αναπτυξιακών αντανακλαστικών και «κοινωνικής ενσυναίσθησης» από τις τράπεζες - το δε χρηματιστήριο υπάρχει μόνον ως λειτουργία - στην χώρα μας να αρχίσει να αναπτύσσεται ο σοβαρός «μετοχικός ακτιβισμός». Ως μέσο πίεσης, για την υποχρεωτική ανάδειξη της ανάγκης αλλαγής της φιλοσοφίας λειτουργίας των εισηγμένων και κατ΄επέκταση των τραπεζών. Ως μέσο ελέγχου του κατά πόσο η φιλοσοφία αυτή ενισχύει την «συνολική αξία» για τους μετόχους και το μέγεθος της αμεσότητας αντίκτυπου στην οικονομία (purpose driven).\nΣε μία ευρύτερη διάσταση μίας ελεγκτικής οικονομικής προσέγγισης του πως διοικούνται οι οργανισμοί και οι εισηγμένες επιχειρήσεις και που διοχετεύονται τα κέρδη τους (impact economy). Όχι μόνον στις τράπεζες, αλλά συνολικά, με σκοπό να αρχίσει μία ουσιαστική ευαισθητοποίηση όσων εμπλέκονται με το χρηματιστήριο και τις κεφαλαιαγορές. Δεν αρκεί μία νομοθετική ρύθμιση για την «Εταιρική διακυβέρνηση» ή τα δικαιώματα «μειοψηφίας» για να περιχαρακώσουμε την αξιοπιστία του χρηματιστηρίου με την ευρύτερη διάστασή της, όπως αυτή αρχίζει να αναδεικνύεται διεθνώς.\nΌταν θα φθάσει η εποχή που τράπεζες και άλλες εταιρίες θα αναζητούν κεφάλαια μέσα από δημόσιες εγγραφές, οι μικροί μέτοχοι αλλά και εν γένει «παίκτες» της μικρής μας αγοράς θα πρέπει να αισθάνονται ότι έχουν ληφθεί όλα εκείνα τα μέτρα που θα τους διασφαλίζουν μία δίκαιη προστασία. Μπορεί στην χώρα μας οι μικροί επενδυτές - όπως εκείνοι που «κτύπησαν» την «Game Stop” μέσω της πλατφόρμας Reddit - να είναι λίγοι και σχετικά αδύναμοι ακόμα. Όμως, δεν θα πρέπει να διαφεύγει της προσοχής των ιθυνόντων, πως στις διεθνείς αγορές οι μικροί εύκολα συσπειρώνονται με σχετική ταχύτητα. Αρκεί κάποιοι να δείξουν την κατεύθυνση.\n«Οχι» από την εισαγγελέα στο αίτημα Κουφοντίνα για αναστολή εκτέλεσης της ποινής του\nΟ πρόλογος της ανάπτυξης του θέματός σας,είναι όλη η ουσία στους σημερινούς καταθέτες,αν υπάρχουν κι αυτοί. Θα μπορούσαν όμως να αυξηθούν κι αυτοί και τα κέρδη των τραπεζών,να γίνουν ακόμα μεγαλύτερα....Επενδυτή δεν μπορείς να πεις κάποιον όπως σωστά αναφέρει η Μαργαρίτα 09.23, όταν πλέον λείπουν τα μεγάλα επιτόκια παλαιών δεκαετιών,αλλά και το εγγυημένο εισόδημα που μπορούν να σου εξασφαλίσουν οι τραπεζικοί λογαριασμοί. Δεν πιστεύω όμως ότι θα κλείσουν κι άλλες τράπεζες. Ακούμε τελευταία την ανάγκη για επένδυση των χρημάτων σου(όσα μπορείς να ασφαλίσεις,μέσω ασφαλιστικών εταιρειών)-για μια διάρκεια περισσότερων χρόνων,ώστε να λειτουργήσει σε μια συμπληρωματική σύνταξη σου στο μέλλον. Θα υπάρχουν κι αυτές οι συντάξεις,με την εργασία σου δεκαετιών; Εδώ τίθεται μια μεγάλη αμφιβολία στα ποσά. Γνώμη μου είναι ότι θα υπάρχουν. Αλλά δεν θα είναι ικανές για να επιβιώνεις. Ίσως γι'αυτό γίνεται ολοένα και μεγαλύτερος σάλος για ιδιωτική ασφαλιστική σύνταξη,που θα λειτουργήσει συμπληρωματικά στην τσέπη σου στο μακρινό μας αβέβαιο μέλλον. Πόσοι όμως μπορούν να εμπιστευτούν ακόμη κι αυτό,όταν στο παρελθόν έχουν κλείσει πολλές ιδιωτικές ασφαλιστικές εταιρείες,εξαφανίζοντας τις επενδύσεις και τους κόπους ζωής των συνανθρώπων μας; Βλέπε περίπτωση Ασπίς Πρόνοια. Όλοι μιλούν για αμοιβαία κεφάλαια πλέον στις επενδύσεις των λιγοστών χρημάτων σου,χωρίς εγγυημένο κάποιο εισόδημα. Κι αναφέρομαι αποκλειστικά τώρα στις τράπεζες. Που είναι τα προγράμματα για το παιδί στην ενηλικίωσή του ή και μετά,για να μπορείς να το σπουδάσεις πιο άνετα στο μέλλον του; Έσβησαν από τις τράπεζες.Τι ασφάλεια σου δίνει αυτή η δυνατότητα προσέγγισης για το μέλλον,πάνω σε αμοιβαία κεφάλαια σήμερα,κανένας δεν την καταλαβαίνει. Βάζεις για παράδειγμα 1000 ευρώ για 6 χρόνια κι αντί να πάρεις έστω 6001 ευρώ έστω μετά,να πιθανολογείται ότι μπορεί να πάρεις το 80% των χρημάτων σου ως εγγύηση στην εξαετία κι ανάλογα πως θα κινείται το χρηματιστήριο τότε...Άρα δεν υπάρχει εγγύηση αλλά πιθανή χασούρα.Μήπως λοιπόν με τα τεράστια κέρδη των τραπεζών,όπως αναφέρετε αρχικά,θα ήταν σώφρων κι ωφέλιμο να υπάρχουν επιτόκια εγγυημένα όμως στην διάρκεια της μακροπρόθεσμης επένδυσής σου στις τράπεζες,ακόμα και μέσα από ένα απλό τραπεζικό λογαριασμό ταμιευτηρίου ακόμα μεγαλύτερα,όπως υπήρχαν κάποτε κι όχι μηδενικά όπως σήμερα; Πιστεύω ότι έτσι ένας εργαζόμενος και πόσο μάλλον ένας οικογενειάρχης,θα πειστεί να σφίξει κι άλλο το ζωνάρι του,για το καλύτερο μέλλον του και των παιδιών του. Ας το μελετήσουν κι αυτό\nστην αμερικη οι μετοχες ειναι πραγματικες ενω στην ελλαδα ειναι ολες φουσκες\nΟι καταθέσεις αυξήθηκαν γιατί τα χρήματα των καταθετών παραμένουν σε λογαριασμούς απλού ταμιευτηρίου και δεν κλείνονται σε προθεσμιακές καταθέσεις λόγο της έλλειψης επιτοκίων. Τα μηδενικά επιτόκια της Ελληνικής τραπεζικής Αγοράς οδηγούν τους παραδοσιακούς Έλληνες καταθέτες να έχουν τα χρήματα τους ανοιχτά στους λογαριασμούς ταμιευτηρίων και να μην τα δεσμεύουν σε προθεσμιακές καταθέσεις. Μοιραία πολλά από τα χρήματα αυτά θα καταλήξουν στην αγορά κάποιου ακινήτου η αυτοκινήτου κάτι που σημαίνει ότι οι Ελληνικές τράπεζες μακροπρόθεσμα θα ξεμείνουν από τις πολλές καταθέσεις που είχαν κάποτε. Αποτέλεσμα η συρρίκνωση των τραπεζών με κλείσιμο των πολλών καταστημάτων. Στην πλατεία Αμαρουσίου το 2010 υπήρχαν 12 τράπεζες και σήμερα έχουν απομείνει μόνο 2 τραπεζικά υποκαταστήματα.


Γαληνός - Σκεύασμα - DORM TAB 2,5MG/TAB ΒΤx20 - Οδηγίες χρήσης\nDORM TAB 2,5MG/TAB ΒΤx20\nΆγχος, μόνον όταν η διαταραχή είναι βαριάς μορφής και δημιουργεί ανικανότητα ή προκαλεί στον ασθενή έντονη δυσφορία.\nΗ δοσολογία και η διάρκεια της θεραπείας πρέπει να εξατομικεύονται. Πρέπει να χορηγείται η χαμηλότερη αποτελεσματική δόση, για το μικρότερο κατά το δυνατόν χρονικό διάστημα. Ο κίνδυνος εμφάνισης στερητικών ...\nΣυμπτώματα και αγωγή υπερδοσολογίας Όπως ισχύει και με τις άλλες βενζοδιαζεπίνες η υπερδοσολογία δεν αποτελεί κίνδυνο για τη ζωή, εκτός και αν συνδυασθεί με άλλα κατασταλτικά του Κ.Ν.Σ. (συμπεριλαμβανομένου ...\nΧάρτινο κουτί που περιέχει δύο blisters των 10 δισκίων του 1mg ή των 2.5 mg και φύλλο οδηγιών χρήσεως.\nΝα μην φυλάσσεται σε θερμοκρασία μεγαλύτερη από 25°C.\nΔιάρκεια ζωής: 60 μήνες για προϊόν διατηρημένο σύμφωνα με τις οδηγίες.\nΠΧΠ 2010: DORM


Airbnb: Οι «έξυπνες» τιμές και οι εκπτώσεις για να νοικιάσετε σπίτι | B2Green\nΗ Airbnb επιτρέπει στον οικοδεσπότη να ορίσει μια συγκεκριμένη τιμή ή να προσαρμόζεται ανάλογα με τη ζήτηση. Πώς; Ορίζοντας την έξυπνη τιμολόγηση να ρυθμίζει αυτόματα την τιμή, έτσι ώστε να ταιριάζει με τη ζήτηση, αλλά μόνο σε ένα τιμολογιακό εύρος το οποίο θα ορίζει ο οικοδεσπότης, ο οποίος έχει τη δυνατότητα (προαιρετικά) να προσφέρει εβδομαδιαίες ή μηνιαίες εκπτώσεις.\nΕάν έχει τεθεί μία βασική τιμή, μπορείτε να χρησιμοποιήσετε την πολιτική τιμολόγησης των Σαββατοκύριακων για να αλλάξετε την τιμή ανά νύχτα για τις Παρασκευές και τα Σάββατα. Η τιμολογιακή πολιτική του Σαββατοκύριακου δεν λειτουργεί, εάν η έξυπνη τιμολόγηση είναι ενεργοποιημένη. Σε αυτήν την περίπτωση οι τιμές θα υπερισχύσουν της όποιας τιμής επιλεγεί για τα Σαββατοκύριακα.\nΠοια είναι η διαδικασία για τη ρύθμιση της τιμολογιακής πολιτικής των Σαββατοκύριακων; Κατευθυνθείτε στο Manage Listings στην airbnb.com, επιλέξτε την καταχώριση που θέλετε να επεξεργαστείτε, επιλέξτε «pricing».\nΟπως εξηγεί η εταιρεία Syncbnb, οι ιδιοκτήτες είναι απαραίτητο να γνωρίζουν για την τιμολογιακή πολιτική των Σαββατοκύριακων τα εξής:\nΜπορείτε να αφαιρέσετε αυτήν την πολιτική τιμολόγησης οποιαδήποτε στιγμή θέλετε απλά και μόνο αποεπιλέγοντας το αντίστοιχο κουτάκι. Εάν το κάνετε αυτό, οι τιμές της Παρασκευής και του Σαββάτου θα προσαρμοστούν στη βασική τιμολογιακή πολιτική που ακολουθείτε και για τις υπόλοιπες ημέρες της εβδομάδας.\nΟι κρατήσεις που είναι σε αναμονή αλλά και αυτές που έχετε αποδεχθεί δεν θα επηρεαστούν από τις αλλαγές των τιμών, εφόσον ο επισκέπτης σας έχει ήδη προχωρήσει με την πληρωμή.\nΗ τιμολογιακή πολιτική του Σαββατοκύριακου δεν λειτουργεί καθόλου εάν η έξυπνη τιμολόγηση είναι ενεργοποιημένη. Για την τροποποίηση των τιμών που έχει θέσει η έξυπνη τιμολόγηση για κάθε νύχτα, απαιτείται η αλλαγή της τιμής κατευθείαν από το ημερολόγιο. Οποιαδήποτε εβδομαδιαία ή μηνιαία τιμή θέσετε μετά την ενεργοποίηση της τιμολογιακής πολιτικής του Σαββατοκύριακου δεν θα σβηστεί. Ωστόσο, εάν ενεργοποιήσετε την τιμολογιακή πολιτική του Σαββατοκύριακου αφότου ρυθμίσετε δικές σας τιμές, η συγκεκριμένη θα αντικαταστήσει όλες τις τιμές που έχετε θέσει για την Παρασκευή και το Σάββατο στο ημερολόγιό σας. Αφότου συμπληρωθούν αυτά τα τρία βήματα, δηλαδή η απάντηση σε βασικές ερωτήσεις, η καταχώριση των φωτογραφιών και του κειμένου και η επιλογή της ημερομηνίας και της τιμής, η καταχώριση είναι έτοιμη για να δημοσιευθεί στο Διαδίκτυο.\nBy B2Green.gr 09:06, 21/02/2020


Ολοκληρώθηκε το Eurogroup - Ειδήσεις - Νέα Κρήτη\nΤώρα διαβάζετε: Ολοκληρώθηκε το Eurogroup\nΑνανέωση 12/05/2015, 08:35\nΟλοκληρώθηκε στις 8 μ.μ. ώρα Ελλάδας η συνεδρίαση του Eurogroup στις Βρυξέλλες. Τελείωσε η κοινή συνέντευξη Τύπου των Ντάισελμπλουμ - Μοσχοβισί - Ρέγκλινγκ. Αυτή τη στιγμή δίνει συνέντευξη Τύπου ο Υπουργός Οικονομικών κ. Γιάνης Βαρουφάκης.\nΣτις δηλώσεις του ο κ. Βαρουφάκης είπε μεταξύ άλλων τα εξής:\nΣυνεχίζουμε τις συζητήσεις και προσεγγίζουμε περισσότερο τον στόχο μας, που δεν είναι άλλος από τη συμφωνία. Οι θεσμοί και εμείς μιλάμε μέσα σε ένα πολύ καλό πνεύμα», τόνισε μετά το αποψινό Eurogroup, ο υπουργός Οικονομικών της Ελλάδας ο κ. Γιάνης Βαρουφάκης».\nΟ Γερούν Ντάισελμπλούμ είπε στη κοινή συνέντευξη Τύπου τα εξής: «Tην πρόοδο που έχει σημειωθεί στις συζητήσεις της Ελλάδας με τους θεσμούς αναγνώρισε ο Γερούν Ντάισελμπλούμ, στην συνέντευξή Τύπου αμέσως μετά τη λήξη των εργασιών του Eurogroup. Η Ελλάδα είναι στο κέντρο ενδιαφέροντος.\nΕνημερωθήκαμε από τους θεσμούς για τις συνομιλίες. Αναγνωρίζουμε το γεγονός τοι οι συζητήσεις έχουν προχωρήσει σε σχέση με την τελευταία μας συνάντηση. Οι συζητήσεις πλέον είναι πιο αποτελεσματικές. Χρειάζεται, ωστόσο, κι 'άλλος χρόνος για να φτάσουμε σε μια λύση.\nΠαράλληλα, χαιρετίζουμε την πρόθεση των Ελληνικών Αρχών να επιταχύνει τις διαδικασίες ώστε να έχουμε εν ευθέτω χρόνο ένα αποτέλεσμα . Η συμφωνία της 20ης Φεβρουαρίου παραμένει το σημείο αναφορά. Θα περιμένουμε μέχρι να μας πουν οι θεσμοί ότι όλα είναι έτοιμα για να προχωρήσουμε» ανέφερε ο Γερούν Ντάισελμπλούμ.\nΟ Γερούν Ντάισελμπλουμ ερωτήθηκε και για το θέμα του δημοψηφίσματος στην Ελλάδας, τονίζοντας χαρακτηριστικά πως: «Εξαρτάται από την ελληνική κυβέρνηση να αποφασίσει αν θέλει να κάνει δημοψήφισμα. Εάν έχεις δημοψήφισμα δεν μπορείς να προχωρήσεις σε εφαρμογή μέτρων».\nΣε δηλώσεις του ο κ. Μοσκοβισί: «Σε σχέση με την τελευταίο Eurogroup που πραγματοποιήθηκε στη Ρίγα έχει υπάρξει πρόοδος. Είχαμε εποικοδομητικές συζητήσεις με την ελληνική πλευρά για την μεταρρύθμιση του ΦΠΑ. Οι ελληνικές αρχές έχουν ζητήσει να υπάρξει μία ανεξάρτητη αρχή για την είσπραξη των εσόδων, ενώ στο τραπέζι είναι και τα κόκκινα δάνεια», ανέφερε στη συνέντευξη Τύπου ο Πιέρ Μοσκοβισί για το θέμα της Ελλάδας, ενώ στη συνέχεια τόνισε ότι δεν υπάρχει χρόνος και πρέπει να υπάρξει σύντομα συμφωνία.\n«Υπάρχουν ακόμη μεγάλες αποκλίσεις στις μεταρρυθμίσεις για το ασφαλιστικό και το συνταξιοδοτικό. Η κυβέρνηση της Ελλάδας έχει δηλώσει ότι κάποια θέματα δεν τα δέχεται, αλλά θα πρέπει να παρουσιάσει εναλλακτικές λύσεις. Θεωρούμε ότι με αποφασιστικότητα θα περάσουμε στα επόμενα επίπεδα, ώστε να φτάσουμε σε συμφωνία.Δεν υπάρχει χρόνος για χάσιμο, πρέπει να καταλήξουμε σε συμφωνία πριν το τέλος Ιουνίου», κατέληξε ο κ. Μοσχοβισί\n«Η πρόοδος της Ελλάδας αντικατοπτρίζεται στη δήλωση του Eurogroup. Δεν έχουμε πολύ χρόνο ακόμα στη διάθεσή μας και αυτόν που απομένει πρέπει να τον αξιοποιήσουμε. Όταν επιτευχθεί συμφωνία η Ελλάδα θα μπορέσει να αποταμιεύσει και το 1,8 δις και τα 1,9 δις ευρώ που υπάρχουν στα ταμεία για την χώρα» τόνισε στη κοινή συνέντευξή Τύπου ο επικεφαλής του Ευρωπαϊκού Ταμείου Χρηματοπιστωτικής Σταθερότητας (EFSF) Κλάους Ρέγκλινγκ ο οποίος σημείωσε πως αυτά τα ποσά είναι: «διαθέσιμα για να καλυφθούν τα οποία προβλήματα δημιουργηθούν στις ελληνικές τράπεζες».\nΠαράλληλα, ο κ. Ρέγκλινγκ σημείωσε πως: «ο EFSF έλαβε σήμερα μια μικρή πληρωμή της τάξης των 200 εκατ. ευρώ . Είναι σημαντικό να μπορεί η Ελλάδα να πληρώνει ακόμα και τις μικρές δόσεις που έχει στην ώρα τους προκειμένου να μην έρθει η χώρα αντιμέτωπη με νομικές κυρώσεις».\n«Το Eurogroup θα εκδώσει σύντομη ανακοίνωση που θα αναγνωρίζει την πρόοδο στις διαπραγματεύσεις με την Ελλάδα», δήλωσαν στο πρακτορέιο ειδήσεων Reuters δύο αξιωματούχοι της ευρωζώνης, κατά τη διάρκεια της συνεδρίασης.\n«Το Eurogroup θα καλωσορίζει την πρόθεση της Ελλάδας για επιτάχυνση, αλλά θα προειδοποιεί ότι απαιτείται περισσότερος χρόνος και μεγαλύτερη προσπάθεια για τη γεφύρωση των διαφορών με τους πιστωτές», πρόσθεσαν οι ίδιες πηγές.\n«Η προθεσμία για την επίτευξη συμφωνίας είναι το τέλος Ιουνίου οπότε τελειώνει η παράταση», είπε νωρίτερα ο πρόεδρος του Eurogroup Γερούν Ντεΐσελμπλούμ, προσερχόμενος στη συνεδρίαση, ενώ υπογράμμισε πως η οποιαδήποτε απόφαση για δημοψήφισμα ανήκει στους έλληνες πολιτικούς. «Η διεξαγωγή δημοψηφισμάτων δεν με ανησυχεί», είπε χαρακτηριστικά.\nΟ Γ. Νταϊσελμπλούμ, πρόσθεσε πως περιμένει να ακούσει τι έχουν να πουν οι εκπρόσωποι των θεσμών σχετικά με την πρόοδο που έχει σημειωθεί, αλλά και το τι θα πρέπει «να αναμένουμε για τις επόμενες εβδομάδες». Όπως ανέφερε, στη συνεδρίαση της Δευτέρας, δεν υπάρχει κάποιο τελικό αποτέλεσμα το οποίο μπορούν να συζητήσουν οι υπουργοί Οικονομικών της ευρωζώνης και ο στόχος θα είναι να αποτιμήσουν τη μέχρι τώρα πορεία των διαπραγματεύσεων.\nΟ Γ. Νταϊσελμπλούμ, πρόσθεσε επίσης πως η Ελλάδα κάνει χρήση αυτή τη στιγμή της ευελιξίας που της εχει προσφερθεί σχετικά με το πρόγραμμα, κάνοντας νέες προτάσεις μεταρρυθμίσεων, οι οποίες όμως πρέπει να είναι οικονομικά βιώσιμες.\nΜε τον πήχη των προσδοκιών να βρίσκεται χαμηλά - καθώς βρισκόμαστε σε μια εν εξελίξει διαδικασία - πραγματοποιήθηκε το σημερινό Eurogroup, με την ελληνική κυβέρνηση να αναμένει μια "κίνηση καλής θέλησης" από την πλευρά των δανειστών, οι οποίοι μέχρι τώρα έχουν αρνηθεί να την κάνουν.\nΑυτό που συζητείται σήμερα στο Eurogroup είναι το πρόγραμμα των μεταρρυθμίσεων, με τις γνωστές θέσεις εκατέρωθεν: η ελληνική κυβέρνηση θέλει να ξεφορτωθεί τις πλέον αντιλαϊκές και αντιαναπτυξιακές μεταρρυθμίσεις, αλλά οι εταίροι δείχνουν να ασχολούνται ακριβώς μόνο με αυτές, τις οποίες θεωρούν "απαραίτητες", ενώ αντίθετα οι "θετικές" μεταρρυθμίσεις δείχνουν να τους αφήνουν παντελώς αδιάφορους. Άλλωστε μέσα σε πέντε χρόνια αξιολογήσεων, οι δανειστές ουδέποτε πίεσαν κάποια από τις κυβερνήσεις για "θετικές" μεταρρυθμίσεις, αλλά αντίθετα εξαντλούσαν την αυστηρότητα τους στις περικοπές, τη διάλυση της αγοράς εργασίας και την επιβολή τεράστιων φόρων.\nΣτην απογευματινή συνεδρίαση του Eurogroup (ξεκίνησε στις 16:00 ώρα Ελλάδας) εκτός από τον υπουργό Οικονομικών Γιάνη Βαρουφάκη μετέχει και ο Γιώργος Χουλιαράκης ως επικεφαλής του Συμβουλίου Οικονομικών Εμπειρογνωμόνων (ΣΟΕ). Νωρίτερα ο κ. Βαρουφάκης συναντήθηκε με το Γερμανό ομόλογό του Βόλφγκανγκ Σόιμπλε.\nΤόσο ο Έλληνας αξιωματούχος όσο και οι επί κεφαλής των κλιμακίων των ΔΝΤ, ΕΕ και ΕΚΤ θα ενημερώσουν για την πρόοδο των διαπραγματεύσεων και ειδικά για τα σημεία που είναι τα πλέον ακανθώδη όπως τα εργασιακά, το ασφαλιστικό, η φορολογία και το πρωτογενές πλεόνασμα του 2015.\nΗ τρόικα είναι αντίθετη στην επαναφορά των συλλογικών διαπραγματεύσεων με το «νόμο Σκουρλέτη», ζητά απελευθέρωση των ομαδικών απολύσεων και δε συζητά καν την επαναφορά του κατώτατου μισθού στα 751 ευρώ στον ιδιωτικό τομέα.\nΠροκείμενου να ξεπεραστεί με θεσμικό εμπόδιο το εμπόδιο των εργασιακών, μέσα στην εβδομάδα αναμένεται να υπάρξει επίσκεψη του υπουργού Εργασίας Πάνου Σκουρλέτη στο Διεθνή Οργανισμό Εργασίας (ILO) προκειμένου να πάρει το «πράσινο φως» για τις ελληνικές προτάσεις, ώστε να ενισχύσει τη διαπραγματευτική γραμμή της κυβέρνησης.\nΤι είπε ο Σόιμπλε\n«Εάν η Ελλάδα θέλει να κάνει δημοψήφισμα πρέπει να το κάνει», είπε προσερχόμενος στη συνεδρίαση του Eurogroup το μεσημέρι της Δευτέρας ο Β. Σόιμπλε. Μάλιστα, ο Γερμανός ΥΠΟΙΚ χαρακτήρισε το μέτρο ενδεχομένως σωστό. Ας σημειωθεί ότι ο κ. Σόιμπλε είναι υπέρ του δημοψηφίσματος γιατί θα ήθελε η Ελλάδα να αποχωρήσει από την ευρωζώνη.\n«Και η εναλλακτική που έχει η Ελλάδα εναπόκειται στην Ελλάδα κι αν η ελληνική κυβέρνηση είναι της γνώμης ότι πρέπει να κάνει δημοψήφισμα, ας το κάνει. Ίσως να ήταν κι ένα σωστό μέτρο να αφεθεί ο ελληνικός λαός να αποφασίσει αν είναι έτοιμος να αποδεχθεί αυτό που είναι αναγκαίο ή αν θα επιλέξει το άλλο. Αυτό όμως το συζητήσαμε εντατικά και το 2011 με την τότε ελληνική κυβέρνηση. Η απόφαση εναπόκειται στην Ελλάδα», επισήμανε και πρόσθεσε πως «θέλουμε να βοηθήσουμε την Ελλάδα, αλλά κι η Ελλάδα πρέπει να κάνει αυτό που της αναλογεί».\n«Δυστυχώς δεν έχουμε πολλά άλλα με την Ελλάδα, γιατί δεν υπάρχει τέτοια πρόοδος που να υπολογίζουμε σήμερα με κάποια απόφαση, το γνωρίζουν όλοι εκ των προτέρων. Είναι καλό που δεν μπορούν να υπάρξουν απογοητεύσεις, αλλά απ' την άλλη δεν είναι καλό που δεν προχώρησαν τα πράγματα. Θα ενημερωθούμε όμως σήμερα για το πώς έχουν τα πράγματα, όπως και πριν από μερικές εβδομάδες στη Ρίγα», τόνισε.\nΣυμπλήρωσε ότι «η ανακοίνωση της 20ής Φεβρουαρίου λέει ότι οι τρεις θεσμοί πρέπει να ελέγξουν με την ελληνική κυβέρνηση πώς θα τεθεί σε ισχύ το συμφωνηθέν πρόγραμμα και όταν μας ενημερώσουν ότι έχει κατ' ουσίαν εκπληρωθεί τότε θα μπορεί το Eurogroup να ασχοληθεί μ' αυτό, αλλά όχι νωρίτερα και απ' αυτό απέχουμε πολύ και δεν υπάρχει κάτι άλλο».\nΥπογράμμισε ως σημαντικό το ότι «οι τρεις θεσμοί έχουν κοινή θέση» και ότι «η ιδέα ότι χωρίς το ΔΝΤ θα μπορούσε να ληφθεί οιαδήποτε απόφαση σε οποιοδήποτε ευρωπαϊκό κοινοβούλιο είναι μη ρεαλιστική και γι' αυτό πρέπει να λέμε ξανά και ξανά ότι δεν έχει νόημα να προσπαθούν κάποιοι ενίοτε να προσδώσουν ιδιαίτερη ευθύνη στο ΔΝΤ, είναι μέρος των τριών θεσμών και η Ευρώπη είναι ευγνώμων που το ΔΝΤ έπαιξε και συνεχίζει να παίζει απ' την αρχή της ευρωκρίσης έναν τόσο βοηθητικό ρόλο».\nΟ κ. Βαρουφάκης αναμενόταν να συναντηθεί με το Γερμανό ομόλογό του Βόλφκανγκ Σόιμπλε γύρω στις 3:30 μ.μ. (ώρα Ελλάδος), δηλαδή πριν από την έναρξη της συνεδρίασης των υπουργών Οικονομικών της Ευρωζώνης.\n«Υπάρχει πρόοδος αλλά δεν είναι αρκετή. Συνήθως όταν αλλάζεις την ομάδα διαπραγμάτευσης τότε όλα ξεκινούν από το μηδέν», είπε ο υπουργός Οικονομικών της Αυστρίας, Χανς Γιόεργκ Σέλινγκ, προσερχόμενος στο Eurogroup.


Ιδιωτικός ξενώνας, λεπτά για τα πάντα - Airbnb\nΙδιωτικός ξενώνας, λεπτά για τα πάντα\nΞενώνας ως ολόκληρος χώρος. Οικοδεσπότης: Steven\nΓρήγορο wifi με 504 Mbps, μαζί με ειδικό χώρο εργασίας σε ιδιωτικό δωμάτιο.\nΜείνετε στο West Downtown, την καλύτερη τοποθεσία στο Boise! Εύκολο περπάτημα και ποδήλατο, σε κεντρική τοποθεσία μόλις λίγα λεπτά από το κέντρο, το Hyde Park, το Esther Simplot Park, το Boise River Greenbelt και το σύστημα μονοπατιών Ridge to Rivers.\nΤο σπίτι μας βρίσκεται σε μια ήσυχη γειτονιά, και ο ξενώνας μας βρίσκεται στο ισόγειο στην πίσω αυλή μας. Θα έχετε τη δική σας ιδιωτική είσοδο και αίθριο με ψησταριά και υπαίθριο τραπέζι μπαρ. Μπορείτε επίσης να χρησιμοποιήσετε το τζακούζι στην πίσω αυλή μας - απλά στείλτε μας μήνυμα εκ των προτέρων και θα μείνουμε έξω από την αυλή για να σας δώσουμε ιδιωτικότητα. Οι παροχές περιλαμβάνουν ένα διπλό κρεβάτι, κλιματισμό παραθύρου, τηλεόραση, καφετιέρα, μίνι ψυγείο και φούρνο μικροκυμάτων.\nΈχουμε μερικές σανίδες κωπηλασίας που μπορούν να χρησιμοποιηθούν με έγκαιρη ειδοποίηση.\n150+ Mbps WiFi σε όλο τον χώρο\nΠολύ γρήγορο wifi – 504 Mbps\nHDTV 24" με Amazon Prime Video, Chromecast, Hulu, Netflix, premium καλωδιακή σύνδεση\nΖούμε εκεί και χαιρόμαστε πάντα να απαντάμε σε ερωτήσεις ή να κάνουμε προτάσεις, γι 'αυτό μη διστάσετε να μας στείλετε μήνυμα ή να πείτε ένα γεια αν μας δείτε. Το τζακούζι είναι στην πίσω αυλή μας, όχι στον ιδιωτικό χώρο του ξενώνα, αλλά είμαστε στην ευχάριστη θέση να μείνουμε έξω από την αυλή για να σας δώσουμε ιδιωτικότητα όταν το χρησιμοποιείτε - απλά στείλτε μας μήνυμα για να μας ενημερώσετε πότε θα μπείτε!\nΖούμε εκεί και χαιρόμαστε πάντα να απαντάμε σε ερωτήσεις ή να κάνουμε προτάσεις, γι 'αυτό μη διστάσετε να μας στείλετε μήνυμα ή να πείτε ένα γεια αν μας δείτε. Το τζακούζι είναι στ…


Μήπως η “κορυφαία” προσέγγιση της Σιγκαπούρης στον χειρισμό του COVID-19 αξίζει επαίνου; · Global Voices στα Ελληνικά\nΜεταφράστηκε 17/03/2020 10:52 GMT\nΔιαβάστε το άρθρο στα Español, русский, Italiano, English\nΟ Πρωθυπουργός της Σιγκαπούρης Λι Σιεν Λουνγκ απευθύνεται στο κοινό σχετικά με τον COVID-19. Πηγή: YouTube\nΗ αντίδραση της Σιγκαπούρης στην επιδημία του COVID-19 έχει επαινεθεί σε όλο τον κόσμο για την αποτελεσματικότητά της και συχνά αναφέρεται ως πρότυπο για άλλες χώρες. Ωστόσο, ορισμένοι netizens έχουν θέσει ερωτήματα σχετικά με τη βιωσιμότητά της, ακόμη και την αποτελεσματικότητά της.\nΤο γενικό σύστημα υγείας της χώρας πιστώνεται κυρίως για τη διατήρηση της εξάπλωσης του COVID-19. Οι εκτεταμένες δοκιμές, ο γρήγορος εντοπισμός όσων υπάρχει υποψία ότι έχουν μολυνθεί από τον κορωνοϊό, η ιατρική περίθαλψη και η νοσηλεία ατόμων με σοβαρά συμπτώματα και η επιθετική ενημέρωση είναι μεταξύ των μέτρων, που υιοθετήθηκαν στην “κυβερνητική προσέγγιση” της χώρας για την αντιμετώπιση της κρίσης .\nΜέχρι τη στιγμή που γράφεται αυτό, η Σιγκαπούρη έχει 178 κρούσματα COVID-19 σε πληθυσμό άνω των 5 εκατομμυρίων.\nΟ πρωθυπουργός Λι Σιεν Λουνγκ έχει επίσης επικροτηθεί για τις δημόσιες εξαγγελίες του, που παρέχουν σαφείς πληροφορίες για τον ιό και την ασθένεια και τα μέτρα, που έλαβε η κυβέρνηση για την αντιμετώπισή του. Το τηλεοπτικό του διάγγελμα στις 12 Μαρτίου υπογράμμισε την έγκαιρη προετοιμασία της κυβέρνησης σε περίπτωση επιδείνωσης της κατάστασης υγείας:\nΔεν κλείνουμε την πόλη μας, όπως έκαναν οι Κινέζοι, οι Νοτιοκορεάτες ή οι Ιταλοί. Αυτό που κάνουμε τώρα είναι να προγραμματίσουμε κάποιες από αυτές τις αυστηρότερες ενέργειες, να τις δοκιμάσουμε και να προετοιμάσουμε τους πολίτες της Σιγκαπούρης για το πότε πρέπει πραγματικά να τις υλοποιήσουμε.\nΩστόσο, ορισμένοι χρήστες των μέσων κοινωνικής δικτύωσης, που σχολιάζουν τις ειδήσεις, έθεσαν ερωτήματα σχετικά με την προσέγγιση της κυβέρνησης.\nΓια παράδειγμα, ορισμένοι netizens έχουν απορρίψει την αξίωση του αντιπροέδρου Χενγκ Σουί Κιτ ότι η κυβέρνηση ήταν απολύτως διαφανής στην αντιμετώπιση της κρίσης στην υγεία.\nΕπιπλέον, ο Υπουργός Εμπορίου και Βιομηχανίας, Τσάν Τσούν Σινγκ, έχει επικριθεί για ορισμένες ενέργειες, που γίνονται αντιληπτές ως καθυστερημένες ή αντανακλαστικές αντιδράσεις, που έχουν σχεδόν υπονομεύσει την εκστρατεία κατά της ασθένειας. Δεν βοήθησε σ’ αυτό η διαρροή στο κοινό της ηχητικής καταγραφής του υπουργού να προσβάλλει και να χλευάζει τους πανικοβλημένους αγοραστές.\nΟ Terry Xu, συντάκτης της ανεξάρτητης ειδησεογραφικής ιστοσελίδας The Online Citizen, σχολίασε την αρχική σύγχυση σχετικά με τη διαθεσιμότητα μασκών στη χώρα:\nΕάν η κυβέρνηση δεν έχει αρκετές μάσκες για να φορέσει καθημερινά ο καθένας, τότε απλά να είναι ειλικρινής με αυτό. Είναι απλά ανεύθυνο να λέτε στους ανθρώπους ότι δεν χρειάζεται να φοράτε μάσκα για να μην υποκινήσετε μια κατάσταση, όπου οι άνθρωποι θα φωνάζουν για να αποκτήσουν μάσκες.\nΑναφέρθηκε επίσης σε κάποιες από τις αντιδράσεις των Αρχών, που έθεσαν οι netizens, όπως η εικαζόμενη καθυστερημένη απόφαση έκδοσης ταξιδιωτικής απαγόρευσης για τις πτήσεις που προέρχονται από την Κίνα, η διανομή μασκών προσώπου, αφότου οι άνθρωποι παραπονέθηκαν ότι δεν μπορούν πλέον να αγοράζουν αυτά τα αγαθά στα καταστήματα, και την ενίσχυση των περιορισμών στις Εργατικές Άδειες, μετά την διαπίστωση ότι οι άνθρωποι εξακολουθούν να κινούνται παρά την Άδεια.\nΚαθώς αναφέρονταν περισσότερα κρούσματα COVID-19, η κυβέρνηση έχει αποδώσει την αύξηση σε “κοινωνικά ανεύθυνα” άτομα. Για τον ακτιβιστή και blogger Roy Yi Ling Ngerng της Σιγκαπούρης, η στάση αυτή αντικατοπτρίζει την τάση της κυβέρνησης να “ντροπιάζει τους ανθρώπους και να κατηγορεί τα θύματα για να συμμορφωθούν με τη στρατηγική της” (ο Roy μηνύθηκε από τον πρωθυπουργό της Σιγκαπούρης για δυσφήμιση το 2014.)\nΣτις δηλώσεις του σχετικά με την κρίση, ο Roy αναγνώρισε την εξαιρετική υποδομή της δημόσιας υγείας της Σιγκαπούρης, αλλά προειδοποίησε για “κενά στο σύστημα“, σημειώνοντας ότι “οι άνθρωποι σε βραχυπρόθεσμες επισκέψεις δεν καλύπτονται από το χαμηλού κόστους / δωρεάν πρόγραμμα για τον κορωνοϊό, πράγμα που σημαίνει ότι μερικοί άνθρωποι μπορεί να μην θέλουν να δοκιμαστούν και να πέσει έξω από το σύστημα.”\nΌπως έγραψε ο Roy στο Facebook:\nΗ στρατηγική της Σιγκαπούρης για τον κορωνοϊό δεν μπορεί να είναι απλώς μια προσέγγιση από πάνω προς τα κάτω, η οποία δεν λαμβάνει υπόψη τα συναισθήματα των ανθρώπων που βρίσκονται κάτω κάτω. Δεν μπορεί να είναι μια προσέγγιση του στυλ κάνε-ό,τι-σου-λέω-επειδή-τα-έχω-όλα-τακτοποιημένα. Δεν λειτουργεί με αυτόν τον τρόπο, διότι σε περιόδους κρίσης οι άνθρωποι αντιδρούν, είτε σε πλούσια είτε φτωχή χώρα, είτε σε δημοκρατική είτε σε αυταρχική. Οι άνθρωποι είναι οι ίδιοι, ανεξάρτητα από το πόσο τους ελέγχετε ή τους έχετε ελεύθερους.\nΣε μία άλλη δημοσίευση στο Facebook, ο Roy υπενθύμισε στους αξιωματούχους να είναι ευαίσθητοι στις αιτίες των αρχικών πανικοβλημένων αγορών στη χώρα, υπονοώντας ότι το πολιτικό σύστημα της χώρας έχει επίσης ανάγκη δημοκρατικής μεταρρύθμισης:\nΘα απαιτούσε από την κυβέρνηση να λάβει άμεσα μέτρα για να είναι διαφανής και να εμπλέξει τους πολίτες στη βοήθεια στη διαχείριση της κρίσης. Πρέπει να εμπιστευτείτε τους πολίτες, αντί να τους κατηγορήσετε ότι είναι ηλίθιοι, ανόητοι ή αμήχανοι. Όταν εμπιστεύονται οι άνθρωποι, θα ενωθούν για να υποστηρίξουν όχι μόνο την κυβέρνηση, αλλά και ο ένας τον άλλον. Το ερώτημα είναι αν η κυβέρνηση, η οποία έχει λειτουργήσει με ένα σύστημα που αρνείται τη συμμετοχή των πολιτών της Σιγκαπούρης, θα είναι σε θέση να το πράξει και να αλλάξει την προσέγγισή της.\nΣυνολικά, η Σιγκαπούρη επιτυγχάνει τις προσπάθειές της να συγκρατήσει τον COVID-19. Αλλά ορισμένες από τις εναλλακτικές προοπτικές, που εκφράζονται στα μέσα κοινωνικής δικτύωσης, βοηθούν επίσης στην κατανόηση της πολυπλοκότητας της αντιμετώπισης της επιδημίας του COVID-19 σε κρατικό επίπεδο.


Ατύχημα για Ελληνίδα τραγουδίστρια: Μεταφέρθηκε στο νοσοκομείο - Soknews\nby alexandros 29 Ιουλίου, 2019, 8:50 μμ\nΔείτε την ανάρτηση της στα social media\nΈνα ατύχημα παραλίγο να καταστρέψει τις καλοκαιρινές διακοπές της Μάρως Λύτρα. Η γνωστή τραγουδίστρια τις τελευταίες μέρες βρίσκεται με τον σύζυγό της, Τέο Παππά, στην Ελλάδα.\nΗ Μάρω Λύτρα μετά το ατύχημα της μεταφέρθηκε στο νοσοκομείο και όπως αποκάλυψε η ίδια μέσα από τον προσωπικό της λογαριασμό στο Facebook, στάθηκε ιδιαίτερα τυχερή που δεν έπαθε κάτι πιο σοβαρό.\nΈνα δυσάρεστο γεγονός παραλίγο να καταστρέψει τις καλοκαιρινές διακοπές της Μάρως Λύτρα.\nΗ τραγουδίστρια βρίσκεται στην Ελλάδα τις τελευταίες μέρες με τον σύζυγό της.\nΜετά το ατύχημα μεταφέρθηκε στο νοσοκομείο και όπως αποκάλυψε η ίδια στάθηκε ιδιαίτερα τυχερή που δεν έπαθε κάτι πιο σοβαρό.\nΗ τραγουδίστρια έπεσε από το ποδήλατο, δε φορούσε κράνος και τραυματίστηκε σοβαρά.\n«Σας παρακαλώ να φοράτε αυτά τα άσχημα κράνη για τα ποδήλατα. Θα σας σώσουν τη ζωή. Εγώ ήμουν πάρα πολύ τυχερή, σαν ένας άγγελος να με φυλούσε. Γιατί το κεφάλι μου χτύπησε στην γωνία ενός πεζοδρομίου και θα μπορούσε να ήταν το τελευταίο πράγμα που είδα στον κόσμο. Επέστρεψα από το νοσοκομείο και το σώμα μου είναι γεμάτο γρατζουνιές και έχω πάθει και διάθεση. Να σας πω τι μου είπε ο γιατρός μου. Ότι είμαι πάρα πολύ τυχερή και πρέπει να φοράω κράνος από εδώ και πέρα. Ποτέ ξανά χωρίς κράνος», έγραψε χαρακτηριστικά η Μάρω Λύτρα.\nPrevious article Καιρός: Αφρικανική «κόλαση» πλησιάζει την Ελλάδα – Δείτε τι έρχεται τις επόμενες μέρες\nNext article Ανέκδοτο: Μπαίνει ένας τραυλός στο λεωφορείο. Πολύ γέλιο